Ўзбекистон президенти И.Каримов (ч) ва Хитой раҳбари Ху Цзинтао, 19 апрел 2011 йил\nЎзбекистон Республикаси Президенти Ислом Каримовнинг Хитойга икки кунлик давлат ташрифи ниҳоясига етди. Сафар давомида икки давлат ўртасида ҳамкорликни кенгайтиришга оид қатор ҳужжатлар имзоланди.\n20 апрел куни президент Каримов Хитой Ташқи ишлар вазири билан учрашди. Мулоқот чоғида Ян Цзечи Ўзбекистон раҳбарининг Хитойга давлат ташрифини муваффақиятли, дея бахолади.\nЎзбекистон президенти бир кун олдин Хитой Халқ Республикаси Раиси Ху Цзинтао билан учрашди. Музокараларда сиёсий, савдо-иқтисодий, сармоявий, маданий-гуманитар алоқалар, минтақавий хавфсизлик ва барқарорлик, шунингдек, икки томонни қизиқтирган минтақавий ва халқаро муаммолар муҳокама қилинди.\nСинхуа ахборот агентлиги хабарига кўра, Ху Цзинтао Хитой Ўзбекистоннинг Жаҳон савдо ташкилотига аъзо бўлишини қўллаб-қувватлашини ҳамда БМТ ва Шанхай ҳамкорлик ташкилотлари доирасида кўп томонлама ҳамкорликни янада кенгайтириш истагини билдирган.\nЎзбекистон 1994 йилда Жаҳон савдо ташкилотига аъзо бўлиш учун ариза берган ва ҳозирча бу ташкилотда кузатувчи мақомига эга.\nЎзбекистон ва Хитой расмийлари сўнгги йилларда ўзаро алоқалар ривожланиб келаётганини айтишади.\nХитойнинг Тошкентдаги Фавқулодда ва мухтор элчиси Чжан Сяонинг “Жэньминь жибао” интернет газетасига берган интервьюсида 2010 йил охирига келиб Хитойнинг Ўзбекистонга ётқизган сармояси ҳажми тўрт миллиард АҚШ долларига етганини айтган.\nЭлчига кўра, 2005 йилда Ўзбекистонда Хитойнинг 83 ширкати фаолият юритган бўлса, 2010 йилга келиб улар сони 200дан ошган.\nЧжан Сяога кўра, 2005 йилдан 2010 йилга қадар икки давлат ўртасидаги савдо айланмаси 680 миллион доллардан 2,47 миллиард долларга етган.\nХитой элчисига кўра, бу билан Ўзбекистон МДҲ давлатлари ичида Хитойдан маҳсулот олишдан кўра, кўпроқ маҳсулот сотаётган ягона давлатга айланган. Аммо таҳлилчилар бу борада шубҳа билдиради.\nЎзбекистон Молия вазирлигининг собиқ ходими, ҳозирда Остона шаҳридаги Евроосиё миллий университети доценти Сапарбай Жубаев Озодлик билан суҳбатда Ўзбекистон Хитой билан савдода ижобий сальдога эришганига шубҳа қилмаслигини айтди.\nУнинг фикрича, Ўзбекистон Хитой билан савдода ижобий кўрсаткичга эришганига қарамай, уни Россия ва Қозоғистоннинг Хитой билан савдо айланмаси ва инвестицияларини солиштириб бўлмайди.\n- Ҳажми бўйича албатта Россия олдин, кейин Қозоғистон, кейин капитал инвестиция қилиш ҳажмларига қараш керак. Мана масалан ўтган йили Ўзбекистон Хитойдан қанча инвестиция олган бўлиши мумкин? Бир цифрани кўрган эдим. 703 миллион долларга боради бошқа корхоналарга, ўзининг фирмаларига берган пуллари билан. Лекин Россия билан Қозоғистонга Хитойнинг инвестицияси 10 миллиардлаб долларга чиққан. Шунинг учун бу нарсада солиштириш мумкин эмас. Лекин Хитой элчиси Ўзбекистон ҳақида ўзининг бир ижобий томонини топиб гапириши керак. У шуни топганда, шуни гапираяпти. Лекин бу жуда ажабланадиган нарса эмас. Мен ҳайрон бўлиб турибман таҳлилчилар нега бунга ажабланиши керак, - дейди Ўзбекистон Молия вазирлигининг собиқ ходими, ҳозирда Остона шаҳридаги Евроосиё миллий университети доценти Сапарбой Жубаев.\nРаис Ху билан учрашувдан кейин президент Каримов Ўзбекистон Хитой билан муносабатларга катта аҳамият бериб келгани ва Хитойни ишончли ҳамкор деб билишини таъкидлади.\nМузокарадан кейин Ислом Каримов ва Ху Цзинтао Ўзбекистон-Хитой ўртасидаги қўшма декларацияни имзоладилар.\nКаримовнинг Хитойга сафари давомида Ўзбекистон Миллий телерадиокомпанияси ва Хитойнинг Синхуа ахборот агентликлари ўртасида ҳамкорлик тўғрисида келишув имзолади.


Биофизика ҳақида — У ким, бу нима — QOMUS.INFO\nQOMUS.INFO > Б ҳарфи > БИОФИЗИКА\nБИОФИЗИКА, биологик физика — биологик системаларда кечадиган физик жараёнлар ва уларга таъсир курсатадиган ҳар хил физик омилларни урганадиган фан. Тадқиқ этиладиган объект тузилиши даражасига биноан Биофизикани молекуляр Биофизика, ҳужайра Б. си, мураккаб биологик системалар Биофизика сига ажратилади. Молекуляр Биофизика макромолекулалар ва б. муҳим биологик бирикмалар тузилиши ва функционал хусусиятларини; ҳужайра Биофизикаси ҳужайра ҳаётий фаолияти асосини ташкил этадиган физиккимёвий жараёнлар ҳамда ҳужайра таркибига кирадиган структура элементлари (айниқса мембрана структураси)нинг аҳамиятини; биологик системалар Биофизикаси тўқима, организм ва табиий жамоаларда содир бўладиган биологик жараёнларнинг ўзаро таъсири ва бошқарилишини ҳамда математик моделлаштирилишини ўрганади. Ўрганиш объекти ва методларига кўра Б. молекуляр биол., биоорганик кимё, биокимё фанларига яқин бўлганидан кўпинча бу фанлар б-н бирга физиккимёвий биол. га бирлаштирилади.\nБиофизика биологик тушунчаларнинг физика, физик кимё ҳамда мат. гоялари ва методлари билан ўзаро киришуви туфайли вужудга келган. Механика қонуниятларини организмни ўрганишга (қон айланиши, товуш ва ёруғликни сезиш) татбиқ қилишга уриниш биринчи марта 17-а. да содир бўлган. 18-а. охирида Л. Гальвани ва А. Вольта томонидан «ҳайвон электри»нинг кашф этилиши физиккимёвий ҳодисаларни ўрганишда катта аҳамиятга эга бўдди. 19-а. ва 20а. бошларида организм энергетикаси принциплари (Ю. Р. Майер); кўриш ва эшитиш органлари ишлашининг физик асослари ҳамда биологик структуралар б-н ёруғликнинг ўзаро таъсири (Г. Гельмгольц, К. А. Тимирязев, П. П. Лазарев), тўқима ва ҳужайрадаги осмотик ва биоэлектрик ҳодисалар (Э. ДюбуаРаймон, Ю. Бернштейн, Ж. Лёб, В. Нернст) туғрисидаги асосий тушунчаларга асос солинди. Очиқ биологик системалар термодинамикаси, энергетик жараёнлардаги энергия ўзгаришлари ҳамда мембранаси орқали транспорт қилиниши ва у билан боғлиқ биоэлектрик ҳодисалар, мускул қисқариши ва б. ҳаракат шакллари (Г. М. Франк), фотобиологик жараёнлар (А. Н. Теренин, А. А. Красновский) Биофизиканинг ривожланиб келаётган соҳалари ҳисобланади. Биологик системаларнинг узузини ташкил қилиши ва бошқарилиши ҳам худди шундай соҳалар қаторига киради.\nБундай тадқиқотлар Биофизикани кибернетика ва хронобиология билан боғлайди.\nЎзбекистонда Биофизикага оид тадқиқотлар 20-а. нинг 60-й. ларида Ўзбекистон ФА Ядро физикаси ин-тида, ЎзМУнинг биокимё, кейинчалик Биофизика кафедраларида бошланган. Асосий тадқиқотлар ионларнинг фаол транспорти, мембрана функцияларининг гормонал регуляцияси, мембрана фаол бирикмаларининг таъсир механизмини аниқлашга бағишланган. Тадқиқотларда Na К—АТФаза фермент системаси барча ҳужайраларнинг плазматик мембранаси учун умумийлиги, буйрак нефронлари физиологик хусусиятлари транспорт ферментлари кинетик хусусиятлари билан боғлиқлиги аниқланди (Б. О. Тошмуҳамедов, 3. У. Бекмуҳамедова). Мембрана Биофизика сининг электрогенез механизмлари; илон, чаён ва арилар заҳаридан ион каналларини танлаб утказувчи нейротоксинлар; умуртқалилар ва ҳашаротлар синапслари глутамат нейрорецепторлари ўрганилди (П. Б. Усмонов), сунъий қўшқаватли мембраналарни реконструкция қилиш амалга оширилди (Э. М. Маҳмудова). Шунинг билан бирга мембраналарда оқсил ва липидларнинг ўзаро таъсири (Т. Ф. Орипов), мембрана ферментатив катализи (М. М. Раҳимов), мембраналарнинг радиация билан шикастланиши А(. Қ. Қосимов), митохондриялар ион регуляцияси, митохондрия ва бутун ҳужайрадаги биоэнергетик жараёнларнинг физиологик регуляцияси (А. И. Гагельганс, М. X. Зайнутдинов) ўрганилган. Ўзбекистонда Биофизикага оид илмий тадқиқотлар ФА Физиология ва биофизика ин-тида, ЎзМУнинг биофизика кафедрасида ва б. олий ўқув юртлари кафедраларида олиб борилади. Биофизиканинг кўп соҳалари тиббиёт, қ. х. ва атроф муҳитни муҳофаза қилишда катта аҳамиятга эга (қуёш нуридан фойдаланиш, биофизик методлар ва физик таъсирларни, мас, ультратовуш, лазер нурини тиббиётда қўллаш ва б.).\nБекжон Тошмуҳимедов, Маҳмуд Қосимов.\nNext PostБИР ҚИЙМАТЛИ ФУНКЦИЯ


Шайх Баҳоийни улуғлаш куни\nШайх Баҳоий номи билан танилган Шайх Баҳоуддин Омилий ҳижрий 10 аср ва 11 асрнинг бошида Эрон сарзаминида ҳаёт ва фаолият олиб борган олимлардан эди. Бугунги дастуримиз давомида Эронлик ушбу донишманднинг эъзозлаш куни муносибати билан унинг ҳаёти ва ижоди билан ошно бўламиз.\nИлм ва ҳуқуқшунослик осмонида гоҳида шундай юлдузлар порлаб қолишадиким, шеър ва ёзувчиликдан бошқа фитрий буюк доноликка ҳам эга бўлишади. Бундай доно ва заковатга эга бўлган шахслардан бири шак-шубҳасиз бу Шайх Баҳоий номи билан танилган Шайх Баҳоуддин Омилий эди. Азиз тингловчилар бугун урдибиҳишт ойининг учинчиси Шайх Баҳоийни улуғлаш куни билан туғри келади шунинг учун ушбу дастуримиз давомида қисқача ушбу донишманднинг ҳаёти ва олиб борган фаолиятлари ҳақида маълумот беришга сайъ-ҳаракат қиламиз.\nШайх Баҳоуддин Муҳаммад Омилий ҳижрий қамарий 10 ва 11 асрнинг бошларида яшаб ва фаолият олиб борган даҳо ва буюк намояндаларидан бири эди. Ҳамда илм ва билим соҳасида тўлиқлик ва хилмахилликка эга бўлиш учун унга тенг келадиган донишмандни топиш қийин. Маълумотнинг хилмахиллиги ва кенглигида ўз замонининг муҳим ва энг кенг қамровли олимлар жумласидан эди ва ушбу нуқтаи назардан донишмандлар ва фақеҳшунослар ўртасида ўзига хос мавқега эга бўлган эди. Шайх Баҳоий нафақат фиқҳ, ҳикмат, математика, луғат ва ҳадисда катта истеъдод ва билимга эга эди, балким маъқул ва манқул илмлари, яъни матефизик илмларида ҳам катта билимга эга эди.\nШайх Баҳоий номи билан машҳур бўлган Баҳоуддин Муҳаммад Бин Изуддин Ҳусейн Бин Абдуссамад Бин Шамсиддин Муҳаммад Бин Ҳасан Бин Муҳаммад Бин Солеҳ Ҳорисий Ҳамадоний Омилий Жибоий ҳижрий –қамарий 953 йил(милодий йил билан 1546) йилда Баълбакда таваллуд топди. У Сурия ва Шом ноҳиясидаги Жабалун Омилда "Жубъ" ёки "Жубоъ" номли қишлоқда ҳаёт кечирарди ва Амирал-Мўминин Али алайҳиссаломнинг ихлосли ёронлари ва ислом динининг буюк намояндаларидан бўлган Ҳорис Бин Абдуллоҳ Аъвар Ҳамадоний аждодидан эди. Бузургвор олимлардан бўлган унинг олий қадрли отаси Абдуссамад Ҳорисийнинг фарзанди Шайх Ҳусейн шиа мусулмонларининг машҳур фақеҳшуноси марҳум Шаҳид Сонийнинг шогирдларидан эди. У фиқҳ ва усул илмлари ва ўз замонида ривожланган илмларда ўзига хос ақидага эга эди ва Шаҳид Соний шаҳодатга етганидан кейин ёшлик даврида Жабулун Омилда шиа мусулмонларининг ишларида бўзғинчилик ва оғир вазъият вужудга келиши натижасида Эронга келди. Шайх Баҳоий ҳам ўз отаси билан бирга Эронга сафар қилди. У фитрий заковат ва истеъдодга эга бўлиши туфайли Эроннинг илмий муҳити ва ўз отасининг фазилатларидан баҳра олиб, ўз асрининг билим ва илмларида катта тажриба ва билимга эга бўла олди. Шайх Баҳоий ҳижрий-қамарий 996 йилда Шоҳ Аббос-1-чининг янги пойтахти бўлмиш Исфаҳоннинг Шайхул-Ислом мансабига тайинланди ва умрининг охиригача ушбу мансабни ўз зиммасига олган эди.\nШайх Баҳоий турли мамлакатларга сафар қилди ва буюк устодлар наздида турли илмларни ўрганди. У китоб ёзиш ва унинг хилмахиллиги бўйича ислом дунёси ва Эрон уламолари ўртасида қунт билан фаолият олиб борган олимлар жумласидан эди. У ёзиб мерос қолдирган асарлар сонини 100 жилдан иборат деб билишади. Шунингдек астрономия илмида Шайх Баҳоийнинг кўрсатган ҳизматлари учун Юнеско ташкилоти милодий 2009 йилни унинг номи билан "Астрономия ва Шайх Баҳоий " деб ном қуйди.\nШайх Баҳоий уч тил, яъни форс, араб ва турк тилларида шеър ёзарди ва унинг ашъори маснавий, ғазал ва рубоиётдан ташкил топган. Шайх Баҳоий ашъорининг муштарак мазмун-мундарижаси ирфон ва зоҳидликка жиддий мойиллик зоҳир этади. Шайх Баҳоийнинг араб тилида ижод этган шеърларининг бир қисми топишмоқ ва муаммоларни тартиб беришдан иборатдирким унинг ушбу йўналишда катта истеъдодга эга бўлишидан далолат беради. Шайх Баҳоийнинг мазмунни ёпиқ, сирли ва сўзнинг қисқа баён этиш қобилияти ва иқтидорини унинг турли асарларида мушоҳида этиш мумкин.\nШайх Баҳоий ёзган машҳур асарларидан бу унинг "Кашкул" китоби саналади. Бу китоб ушбу буюк донишманднинг маълумотларидан ҳосил бўлган ва турли маърифат ва илмларни ўзига қамраб олган мажмўадан ташкил топган.\nБу китобнинг айрим қисмлари Шайх Баҳоийнинг ўзи қизиқадиган асарлари ва дивонларидан келтирилган иқтибослардан иборатдир ва бир қисми ҳам эса унинг ижод этган шеърлари ёки адабий ёзувларидан ташкил топган ва ўқувчини ушбу олимнинг салиқаси ва ақидалари билан ошно этади. Шайх Баҳоийнинг форс тилида ёзган ашъори одатда маснавийлар, ғазалиёт ва рубоиётдан иборатдир. У ғазалда Ҳофиз ва Фахриддин Ироқийга ва рубоий ижод этишда эса Абу Саъид Абулхайр ва Хожа Абдуллоҳ Ансорийга ва маснавий ёзишда эса Мавлавийга пайравлик қилган ҳолда шеър ижод этарди.\nMore in this category: « Ҳомун кўли Юнеско ташкилотининг рўйхатига киритилди. Эронда Форс кўрфази миллий куни »


hidoyat.uz – “Мовароуннаҳр” нашриётининг сайти - КЕЛАЖАК БУГУНДАН БОШЛАНАДИ\nИстиқлолдан сўнг қисқа вақт мобайнида юртимизда улкан ишлар амалга оширилдики, уларнинг замирида инсон манфаати, юрт тараққиёти, аҳоли турмуш фаровонлиги мужассам.\nАлбатта, эришилган ютуқларнинг ҳар бири ҳақида узоқ гапириш мумкин. Биз эса оила фаровонлиги йўлида амалга оширилаётган хайрли ишлар хусусида мухтасар фикр юритиш билан чекланамиз. Зеро, оила – жамиятнинг кичик бўлаги. Унинг фаровонлиги жамият тараққиёти билан чамбарчас боғлиқдир. Шу боис юртимизда оилалар аҳил ва фаровон яшашлари, фуқаролар саломатлиги муҳофазаси учун барча имконият ва имтиёзлар, ҳуқуқий асослар яратилган. Зотан, оилада хотиржамлик бўлсагина кўзланган мақсад, орзу-ҳаваслар амалга ошади. Хонадони тинч, кўнгли хотиржам инсонда фарзандларининг таълим-тарбияси билан шуғулланиш имконияти бўлади. Шу нуқтаи назардан, келажак авлодни асраб-авайлаш, маънавий ва жисмоний камолоти учун зарур шарт-шароит ва имкониятлар яратиб, айниқса, уларнинг қалбини бидъат, турли ёт ва зарарли ғоялардан ҳимоя қилиш ҳам юрт тинчлиги учун курашнинг узвий қисми саналади.\nЮрт тинчлиги Ватан озодлиги ва истиқлоли билан бевосита боғлиқ. Президентимиз таъкидлаганларидек, “Агар биз аҳил бўлсак, эл-юрт манфаати йўлида бир тану бир жон бўлиб яшасак, ўзимиздан сотқин чиқмаса, ўзбек халқини ҳеч ким ҳеч қачон енга олмайди”. Бундан англашиладики, ҳар бир инсоннинг ўз ишини сидқидилдан амалга ошириши, атрофида бўлаётган воқеаларга теран нигоҳ билан қараб, ҳушёр ва огоҳ яшаши тинчлик-осойишталикни таъминлашнинг муҳим омили ҳисобланади.\nҚўшнилар ўртасидаги ўзаро ҳурмат, самимият ва дўстлик осойишта ҳаёт, юрт тинчлигини таъминлашнинг яна бир асосидир. Қўшнилар ўртасидаги аҳиллик, ўз навбатида, барқарорликка замин яратади. Шунинг учун ҳам Исломда қўшничилик муносабатларига ҳам алоҳида эътибор қаратилган. Қуръони каримда марҳамат қилинади: “Шунингдек, қариндошлар, етимлар, мискинлар, қариндош қўшни-ю, бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинг)! Албатта, Аллоҳ кибрли ва мақтанчоқ кишиларни севмайди” (Нисо, 36).\n“Қўшниси унинг ёмонликларидан омонда бўлмаган киши жаннатга кирмайди”, деб таъкидланади ҳадиси шарифда. Демак, қўшнилар билан тинч-тотув ва ўзаро меҳр-оқибат билан ҳаёт кечириши инсоннинг икки дунё саодатига эришишига сабаб бўлади.\nЮқоридаги даъватлар айрим ҳудудларда нотинчлик, беқарорлик, хунрезлик ва худкушликлар ҳукм сураётган ҳозирги даврда мамлакатимиздаги тинчлик-осойишталикни таъминлаш ўз-ўзидан бўлмаётганини англашга, ўзаро янада иноқ ва аҳил бўлиб яшашга барчамизни ундайди.\nМуқаддас динимиз кишиларни тинчликни асраш, барқарорликни таъминлаш йўлида имон, инсоф, адолат, ҳамжиҳатлик ва бирдамлик билан ҳаракат қилишга, фитна ва ўзаро адоватга барҳам беришга чақиради. Бу бежиз эмас, албатта. Зеро, тинчликпарварлик Исломнинг моҳиятини ташкил этади.\nХожа Бухорий номли ўрта махсус Ислом билим юрти ахборот ресурс маркази мудири


Презентация по узбекской литературе на тему "З.М.Бабур" (5 класс).\nИнфоурок / Другое / Презентации / Презентация по узбекской литературе на тему "З.М.Бабур" (З.М.Бобур ҳаёти ва ижоди ҳақида. 5-синф).\nзаҳириддин муҳаммад бобур Шымкент-2013\nа). Ўқувчиларни З.М.Бобур ҳаёти ва ижоди билан яқиндан таништириш, ифодали ўқиш сирларини ўргатиш; б). Шеърий асарларнинг яширин маъноларини англай олиш, малакасини ҳосил қилиш; в). Эзгулик, инсонийлик, туғишганларга меҳр- оқибат кўрсатиш, самимият ва ростгўйлик каби нодир туйғуларни шакллантириб бориш. Дарс ўтиш услуби: аралаш дарс. Жиҳоз: интерактив тахта. М а қ с а д:\nДарс режаси: 1. З.М.Бобурнинг Қобулдаги қароргоҳига зиёрат. 2. Бобурнинг ҳаёт саҳифалари билан танишув. 3. Нафосат олами. 4. Ақлни чархлаш. 5. Жаҳон ҳайрати («Бобурнома» асари) 6. Биз англаган Бобурмирзо бобомиз. 7. Дарс якуни.\nЗ.М.Бобурнинг Қобулдаги қароргоҳига зиёрат\nЗ.М.Бабурдың Кабулдағы қабірі -7-\nБобурнинг ҳаёт саҳифалари билан танишув БОБУР ТУҒИЛГАН ЗАМИН\nПАНИПАТДАГИ БОБУР ВА ИБРОҲИМ ЛЎДИЙ ЖАНГИ БОБУР ҚЎШИНИ ЖАНГДА\nмақсад меҳр-оқибат маслаҳат дўстлик орзу-ўйлар мардоналик армон-ўкинч соғинч самимият Н а ф о с а т о л а м и ўхшатиш БОБУР- РУБОИЙНАВИС\nЛуғат билан ишлаш Ҳаргиз – асло, сира Рам қилиш – ҳуркиш, чўчиш Ғурбат – мусофирлик, ғам Не навъ – қандоқ Фироқ – айрилиқ Қарор – тинчлик, ором, турғунлик Аҳди қадим – эски ваъдалар, келишув Пайки насим – хабарчи шамол Арзи ниёз – сўраб арз қилиш, ялиниш Табъи салим – соғлом дидли, фаросатли\nТурфа – ҳар хил Ситам – азоб “Воқоеъ” – “Бобурнома” Ранж – хафалик Тарк этиш – кечиш Муяссар ўлмаса – бажарилмаса Сори – тараф, сари Меҳнат – машаққат Ғариблик – бечора, иложсиз Қайд – банд, кишан Сийм – олтин, кумуш Лайм – гадо\n1. З.М.Бобурнинг нодир асари. 2. Бобур Ҳиндистонда асос солган давлат пойтахти. 3. Бобурнинг невараси. 4. Ҳиндистонда Бобурга қарши жанг қилган саркардалардан бири. 5. Бобурнинг никоҳида бўлган амакисининг қизи. 6. Темурийларнинг давлатларидан бири. 7. Ғазаллар, асосан, арузнинг қайси баҳрида ёзилган? 8. Бобур ўзига устоз деб билган шоирлардан бири. 9. Бобурнинг Тошкентдаги хон додаси. 10. „Бобурнома“да апельсин меваси қандай ном билан берилган? К р о с с в о р д\n11. „Бобур дилбар шахс, уйғониш даврининг типик ҳукмдори...“ деб ким айтган? 12. Бобурнинг отаси. 13. Бобурнинг бир онадан туғилган опаси. 14. Шоирнинг аруз вазнига бағишлаб ёзган асари. 15. Бобур қайси жанрда Навоий билан тенг ижод қилган? 16. Шоир лирикасининг қаҳрамонларидан бири. 17. Шеъриятда мисра охирида такрорланиб келган сўз ёки сўзлар йиғиндиси нима деб аталади? 18. Бобур 12 ёшида қайси вилоят ҳокими бўлди? 19. Шох ва шоир таваллуд топган шаҳар. 20. Бобур ёшлигидан кимнинг шахсига ва ижодига катта муҳаббат билан қараган?\nЖаҳон ҳайрати («Бобуонома асари») “Бобурнома” нинг бош жилди\n«БОБУРНОМА» даги миниатюра\nсуюкли фарзанд зеҳнли бола истеъдодли бола оқибатли ука меҳрибон ота адолатпарвар доно маслаҳатчи мард инсон шоҳ шоир буюк саркарда адабиётшунос тилшунос тарихчи-олим географ таржимон 1 4 8 3 1 5 3 0\nБобурийлар сулоласи вакиллари З.М.Бобур Хумоюн Акбар Жаҳонгир Шоҳжаҳон Аврангзеб\nТ О Ж М А Ҳ А Л\nБ о б у р н и д о с и (Муҳаммад Юсуф шеъри) -Тоқатим толди оқибат, Тахтни ёв олди оқибат. Ўз юртим қолди оқибат, Афғон кетдим дарё кечиб. Омад келар-кетар экан, Жон дўстинг ҳам сотар экан. Ортингдан тош отар экан, Ҳайрон кетдим дарё кечиб. Икки кўзим элимдадир, Чўғдек сўзим тилимдадир. Дилим ёниб, дилимда бир Армон, кетдим дарё кечиб. Юртдан айро адоғ кўнглим, Ғуборига муштоқ кўнглим. Йиғлаб бу кун бу шоҳ кўнглим Вайрон, кетдим дарё кечиб. Боғи шамол сайр энди- Қилғай чиқиб ғайр энди. Бобуринг йўқ, хайр энди, Анжон, кетдим дарё кечиб.\nДарс якуни: Уй вазифаси: Бобур сулоласи ҳақида интернет орқали маълумотлар тўплаш. Ўқувчилар билимини баҳолаш. Билардим Билдим Билишни истайман\nНомер материала: ДВ-012332


Ирригация ва мелиорация объектларида\nҚишлоқ хўжалиги равнақида ирригация ва мелиорация объектларининг ўрни ва аҳамияти нақадар катта эканини ортиқча изоҳлашга ҳожат йўқ. Жорий йилда вилоятда 17 та иншоот, шу жумладан, янгидан қуриладиган 14 та, яъни 118,5 километр узунликдаги коллекторни қуриш ва реконструкция қилиш, шунингдек, 5 дона вертикал дренаж қудуқ, 4 дона гидротехник иншоот, қолаверса, мелиоратив насос станцияси барпо этиш мақсадларига жами 23 миллиард 149 миллион сўм маблағ ажратилган. Ҳозирда 56 километрдан узунроқ коллектор-дренаж тармоғи қурилди ва қарийб 10,5 миллиард сўм маблағ ўзлаштирилди. Давлат дастурига мувофиқ бу йил 26 километр масофадаги канални қуриш, шунингдек, 40 километр узунликда электр линияларини тортиш туфайли 200 погонометр ҳажмдаги босимли қувурлар қувватини янада ошириш мақсадларига 8 миллиард 323 миллион сўм сармоя сарфланди. Ярим йиллик даврда 18,3 километр узунликдаги канал қайта таъмирланди. Бу борада Ўзбекистон Республикаси Биринчи Президентининг 2013 йил 19 апрелдаги "2013-2017 йиллар даврида суғориладиган ерларнинг мелиоратив ҳолатини янада яхшилаш ва сув ресурсларидан оқилона фойдаланиш чора-тадбирлари тўғрисида"ги қарори дастуриламал вазифасини ўтамоқда.\nВилоятда ирригация ва мелиорация ишлари сифатини оширишда мутасадди корхона ва ташкилотлар олдида ¬турган долзарб вазифалар мавзуига ¬бағишлаб ташкил қилинган матбуот анжуманида юқоридаги фикрлар ўз эътирофини топди. Тадбирда вилоят ҳокимлиги қишлоқ ва сув хўжалиги бош¬қармаси, "Аму-Бухоро" ирригация ти¬зимлари ҳавза бошқармаси мутасаддилари ҳамда оммавий ахборот воситалари ходимлари иштирок этдилар.\nКун тартибидаги масалалар юзасидан "Аму-Бухоро" ирригация тизимлари ҳавза бошқармаси бошлиғининг ўринбосари Тўлқин Давронов ва бош¬қарма бош мутахассиси Азиз Бобожоновларнинг ахборотлари тингланди. Мутасаддилар сув йўллари реконструкция¬си билан бирга шу йил биринчи ярми даврида 1100 гектар майдонда ғўза ниҳолларинини плёнка тўшаб, 180,8 гектар пахта майдонини томчилатиб суғоришда орттирилган тажриба билан ўртоқлашдилар. Бунда тежаб қолинадиган сув сарфи ҳамда экин ерлари ўқариқлари ўрнида эгилувчан қувурлардан фойдаланишнинг афзал жиҳатларига эътибор қаратилди. Бундан ташқари, бошқарма саъй-ҳаракатлари билан балиқчиликни ривожлантириш, сунъий ҳавзалардан унумли фойдаланишда амалга оширилаётган ишлар хусусида атрофлича ахборот берилди.


Болтиқ ўлкаларида Навоий ва Бобур таваллудига бағишланган тадбирлар бўлиб ўтди\n14:40 / 24.02.2016\n«Oxus» ансамбли 7-20 Феврал кунлари ўзбек мумтоз ва анъанавий мусиқа намуналаридан тайёрланган дастур асосида Латвия, Эстония ва Финландияда давлатларида ижодий сафарда бўлиб қайтишди.\nУшбу концерт сафари Эстониянинг MUUILMAMUUSIKA ташкилоти томонидан «OXUS Culture» ташкилоти билан ҳамкорликда ташкил этилган бўлиб, буюк мутафаккир Алишер Навоий таваллудининг 575 йиллиги ҳамда давлат арбоби, шоҳ ва шоир Заҳириддин Муҳаммад Бобурнинг 533 йиллигига бағишланди. Сафардан кўзланган мақсад эса Болтиқбўйи мамлакатлари аҳолисини Шашмақом мусиқа мероси билан яқиндан таништириш бўлди.\nЭстониянинг Таллинн, Тартуу ҳамда, Вилянди шаҳарларидаги концертларда Навоийнинг «Фарҳод ва Ширин» ҳамда «Садди Искандарий» достонларининг эстон тилидаги таржималаридан парчалар ўқиб эшиттирилди. Таллинда бўлиб ўтган концертда ушбу достонлардан парчаларни таржимон - Ли Сеппел-Эхин (Ly Seppel-Ehin)нинг шахсан ўзи ўқиб берди.\nMUUILMAMUUSIKA rahbari Hannes Pikkat:\n“Ўзбекистонда яшаётганимга уч йил бўлди. Шу вақт мобайнида Ўзбек халқига, тарихига ва ўзига хос маданий меросига меҳр қўйдим. Мусиқани қўллаб-қувватловчи шахс сифатида сифатида Ўзбек анъанавий мумтоз мусиқасини Ўрта Осиёдан кенгроқ ҳудудларга ёйилиши ва танилишига ёрдам беришга табиий ҳолат деб қарайман. Охус Cултуре ташкилотининг раҳбари, созанда ва мусиқа соҳасида фаол ижод қилиб келаётган Ҳусниддин Ато билан учрашганимдан буён Ўзбек мусиқачилари билан мусиқий сафар ташкил қилиш ҳақида ўйлаб қўйгандим. Ўтган йили август ойида Самарқандда бўлиб ўтган Шарқ Тароналари Фестивалида ҳакамлар ҳайъатининг аъзоси сифатида қатнашдим ва шу вақт мобайнида Болтиқбўйи ҳудудида бўлиши режалаштирилаётган концерт сафарини ҳозирлаш учун ҳамкорлар излай бошладим.\n2016 йил февралда бўлиши кутилган Навоийнинг 575 йиллиги ва Бобурнинг 533 йиллиги мусиқа, адабиёт ва тарихни бирлаштирувчи лойиҳа учун ажойиб имконият ҳозирлади. Иккала шоирнинг ғазаллари намуналарини ўз репертуарида жамлаганлиги, созандалар чолғу асбоблари танловининг кенглиги ҳамда гуруҳ аъзоларининг мусиқага бўлган камтарона фидоийликлари учун ҳам ОХУС ансамбли билан ишлашга тўхталдим. Латвия, Эстония ва Финландиянинг шаҳар, туман ва қишлоқлари бўйлаб босиб ўтилган 3000 кмлик масофа, 12 концерт ва иккита амалий мусиқа машғулотларидан сўнг шуни тан олишим мумкин-ки, топшириқ тўлиқ бажарилди.\nКонцертларга ташриф буюрганларнинг кўпчилиги Шашмақом ҳақида аввал умуман эшитишмаган ҳам эди. Гуруҳ Латвия Телевидениеси учун интервюлар берди, Эстония Радиосида жонли ижро қилди ҳамда созандалар, ёзувчилар, фестивал ташкилотчилари, маҳаллий гуруҳлар билан учрашувларда қатнашди”.\nШавкат Матёқубов («Oxus» ансамбли хонанда ва созандаси):]\n«Сафаримиз жуда яхши ўтди. Ўзбек миллатининг фахри бўлган буюк бобокалонларимиз Ҳазрат Алишер Навоий ва Заҳириддин Муҳаммад Бобур каби алломаларимизни ғазаллари ўқилиб, шоирлар ғазаллари билан айтиладиган мақом ва мумтоз асарлардан ижро этиш билан биргаликда, ўзбек халқ куйларидан ҳам ижро этдик.\nАйниқса, Таллиндаги концертда Ҳазрат Навоийнинг «Фарҳод ва Ширин» ҳамда «Садди Искандарий» достонларидан парчалар уларни эстон тилига таржима қилган Ly Seppel-Ehin (Ли Сеппел-Эхин) томонидан ўқиб эшиттирилгани ушбу концерт учун жуда катта тарихий аҳамият касб этди.\nКонцертларга ташриф буюрганлар асосан ўрта ёшли тингловчилар бўлиб концертдан олган таассуротлари улкан эканлигини айтиб, миннатдорчилик билдиришди. Мамнумият билан шуни айтишим мумкинки, бизни концертларга ташриф буюрган томошабинларни мумтоз мусиқамиз билан таништирибгина қолмай, Алишер Навоий, Заҳириддин Муҳаммад Бобур ижодларидан ҳам оз бўлса-да баҳраманд қила олдик».


Сўнгги бор янгиланди: апрел 03, 2015\nЭрон ва дунёнинг олти етакчи давлати Швейцарияда ўтказилган музокараларда Теҳрон ядровий дастурини чеклаш юзасидан 30 июнда имзоланадиган шартноманинг “асосий параметрлари" борасида муросага келди. АҚШ Президенти Барак Обама муросага эришилганини олқишлаб, уни “тарихий англаш" дея баҳолади.\n8 кунлик музокара натижасида эришилган келишув\nШвейцариянинг Лозанна шаҳрида Эроннинг бaҳсли ядровий дaстури бўйичa саккиз куну-тун давом этган хaлқaро музокаралар натижаси 2 апрель куни кечқурин эълон қилинди.\nСаккиз кунлик сўзлашувлар натижасида Теҳрон ядровий дастурини чеклаш юзасидан ёзда ўтказилиши режаланган шартноманинг “асосий параметрлари” борасида муросага эришилди.\nПайшанба куни ўтказилган матбуот анжуманда АҚШ Президенти Барак Обама ушбу муросани “тарихий англаш” натижасида эришилган “асосий мақсадларга мос бўлган” “фойдали келишув” дея атади.\nЕвропа Иттифоқининг ташки сиёсат бўйича мутассаддиси Федерика Могерини ҳам мазкур келишувни “Эрон ядровий дастурини тўхтатиш йўналишидаги қатъий қадам", деб атади.\nМогерининг айтишича, эришилган келишувга кўра, Эронда уранни бойитиш қуввати пасайтирилади ва бу иш билан шуғулланиб келган ташкилот ядро физикаси тадқиқот марказига айлантирилади. Эронда бойитилган ураннинг муайян қисми эса Теҳрондан қабул қилиб олинади. Бунинг эвазига эса АҚШ ва Ғарб давлатлари Эронга нисбатан жорий этилган санкцияларни бекор қилади. Лекин бунинг учун БМТ ва Жаҳон атом энергияси ташкилоти Эрон ўз мажбуриятларини бажараётганини тасдиқлаши керак бўлади.\nТеҳрон ядровий дастурини халқаро санкциялар юмшатилиши эвазига қисқартириш мaсaлaсидаги музокаралар 31 мaрт куни якунлaниши режаланган эди. Бироқ Эрон вa дунёнинг олтитa қудрaтли дaвлaтлaри рaсмийлaри ягонa келишувгa эришa олмaгач, музокаралар яна икки кун давом этди.\nМузокараларда Эрон делегациясидан ташқари Франция, Британия, Германии, АҚШ, Россия ва Хитой дипломатлари иштирок этган.\nҒарб Эронни ядровий қурол яратишга уринаётганликда айблаб келаётган эди. Эрон эса ўз ядровий дастури тинчлик мақсадларини кўзлашини билдирган.\nЭронликлар ядровий дастур бўйича муросага эришилганини байрам қилмоқда\nЭрон билан эришилган келишувнинг беш муҳим шарти:\nЯдро қуроли яратиш учун керак бўладиган муддат\n2 апрель куни АҚШ тарқатган маълумотномага кўра, кейинги ўн йил давомида Эрон атом бомбаси яратиш учун етарли ядро ёқилғиси яратишдан камида бир йил йироқ туришга рози бўлган.\nҲозирда Эрон уранни ядровий қурол яратиш учун етарли бўладиган даражага бойитиши учун икки-уч ой муддат керак бўлиши айтилади.\nҚурол-яроғни назорат қилиш бирлашмасининг Ядровий қуроллар тарқалиши олдини олиш бўлими директори Келси Давенпорт келишувда белгиланган шартларни “жуда кучли” деб баҳолади.\nДавенпорт Озодлик радиоси билан қилган суҳбатида “Бу келишув Эроннинг уран ёки плутоний ишлатиб қурол тайёрлашининг олдини олади. Бундан ташқари, жорий қилинадиган кучли назорат мабодо Эрон келишувга амал қилмайдиган ёки яширин дастур бошлайдиган бўлса буни дарҳол аниқлаш имконини яратади”, – деди.\nЦентрифугалар ёрдамида уранни энергия ишлаб чиқариш, тиббий ёки илмий изланиш олиб бориш ҳамда ядровий қурол яратиш учун бойитиш мумкин.\n2 апрель куни эълон қилинган келишувга биноан, Эрон ўз центрифугалари сонини 19 мингдан 6104 га озайтириши керак. Эрон бу центрифугаларнинг 5060 тасидан кейинги ўн йил давомида уранни бойитиш учун фойдаланиши мумкин.\n6104 центрифуганинг барчаси IR-1 моделидаги биринчи авлод мосламалар бўлиши зарур. IR-1 центрифугалари янги моделларга солиштирганда анча самарасиз ишлайди.\nОшиқча ценрифугаларни Халқаро атом энергияси агентлиги назорат қилиб туради.\nАҚШ тарқатган маълумотномада ёзилишича, Эрон уранни ядровий қурол учун керак бўладиган даражагача бойитмасликка ҳамда ҳозир мамлакатда сақланаётган 10 тонна оз бойитилган уран миқдорини озайтириб, кейинги 15 йил давомида уни 300 килограммдан оширмасликка рози бўлган.\nКелишувга биноан, кейинги 15 йил давомида Эрон уранни бойитиш учун янги иншоот қурмайди.\nБундан ташқари, Эрон Натанз уранни бойитиш иншоотида янги авлод центрифугаларни ўрнатмасликка, аввал ўрнатилганларини эса Халқаро атом энергияси агентлиги назоратига топширишга рози бўлган.\nЭрон мамлакатдаги барча ядровий иншоотларни Халқаро атом энергияси агентлиги мунтазам назорат қилишига рози бўлди. Бундан ташқари, Халқаро атом энергияси агентлигига уран конларини ҳамда ядровий дастурга алоқаси бор иншоотларни назорат қилиб туриш ҳуқуқи берилди.\nТеҳрон яна Халқаро атом энергияси агентлигига мамлакатдаги ядровий дастурга алоқаси бор “шубҳали ерларни ёки улар ҳақидаги иддаоларни” текшириш имконини бериш мажбуриятини олди.\nБританиялик мутахассис Марк Фицпатрик эришилган келишув кучли назорат қилиш имконини яратишини айтди.\nОзодлик радиоси билан суҳбатда Фицпатрик “Агар Эрон бирор нимани яширмоқчи бўлса, келишув буни аниқлаш имконини яратади, сабаби келишилган параметрларда Халқаро атом энергияси агентлиги назоратидан ташқари бошқа текшириш йўллари ҳам белгиланган”, – деди. Фицпатрикнинг айтишича, келишувга биноан Эрондаги центрифуга ишлаб чиқариш ва сақлаш иншоотлари ҳамда ядровий дастур учун лозим хомашё ва мосламалар ҳам текшириб турилади.\n“Халқаро атом энергияси агентлигининг келишувларида бундай чоралар аввал ҳеч белгиланмаган эди”, – деб қўшимча қилди Фицпатрик.\nАҚШ томонидан “терроризм, инсон ҳуқуқларининг бузилиш ҳоллари ҳамда баллистик ракеталар” бўйича жорий қилинган санкциялари бекор қилинмайди.\nДавенпорт келишув амалга оширилганидан кейин Эронга қарши жорий қилинган санкциялар тез суратда бекор қилинишини айтди.\nДавенпорт баъзи санкциялар, жумладан, АҚШ ва БМТ жорий қилган санкциялар кейинроқ бутунлай бекор қилинишини қўшимча қилди. Бунинг учун Эрон Халқаро атом энергияси агентлигининг айрим масалалар бўйича хавотирларини бартараф қилиши керак. “Аммо яқин келажакда келишилган параметрлар асосида баъзи санкциялар бекор қилинади” – деди Давенпорт.


Во ажаб « Ўзбекистон Халқ Ҳаракати\n22 April 2012 - 18:53\nВатанимиздан келиб бошпана изловчилар сони кундан кунга ошиб бораётганлиги сабаблими ёки, баъзи бир ватандошларга бераётган маслаҳатларим туфайлими Аллоҳу аълам кейинги кунларда кўпдан кўп ватандошларимиз хонадонимиз меҳмони бўлмоқдалар.\nКуни кеча шу каби бир ватандошимиз билан суҳбатлашиб турар эканман ўзимча жуда ҳам олиб қочадиган туридан экан бу ватандошимиз деб ўйланиб қолдим. Чунки унинг менга гапираётган сўзларига ишониш жуда ҳам қийин яъни мумкин бўлмаган нарса деб фикрладим.\nАммо меҳмоним ватанимиздаги юқори қатламларни барча шарт шароитларидан ва қинғир қийшиқ ишларидан хабардор эди.\nКаримов режимининг тизимларини халқимизга қилаётган зулмлари ва ноқонуний ҳаракатлари ҳақида сўзлаб туриб, “ака биласизми Ўзбекистон яқин икки йил ичида темир панжаралар билан ўраб олинаркан яъни, ҳақиқий қамоқхонага айлантирилар экан” деб қолди.\nМен эса “эй ука, лоф ҳам эви биланда энди бизни ҳеч нарсадан хабари йўқ деб ўйлама” дедим.\nМеҳмонимни шу сўзимдан сўнг бир оз кайфияти тушганини сездим гапни бошқа мавзуларга олиб гаплашдим, аммо суҳбатимиз ковушмади.\nМен ноқулай вазиятдан чиқиш учун ошхонага чой олиб келиш баҳонасида чиқиб кетдим.\nХолодилникда бўлган қўлбола тортни бўлакларга бўла бошладим. Катта залда ўтирган меҳмонни хурсандлик билан “Назар ака тез келинг, мана мени сўзимни исботи” деганини эшитдим ва шошилиб залга кирдим.\nМеҳмон К+ каналини титерида ёзилган сўзларни кўрсатиб ўқинг ака деди. Мен ўқигунимча эса титер ўтиб бўлди.\nМеҳмон эса ана энди ўтиринг ака мен сўзимни исботини ўқинг деди.\nНима гап ўзи? Десам, у йўқ айтмайман, ака бир неча дақиқа кутинг ўзингиз ўқиб кўрасиз деди.\nБир неча дақиқадан сўнг эса телеэкранда рус тилида\n«Республика Узбекистан без согласия Кыргызстана начала строить огорождение расстоянием на 600 км» титир ёзув пайдо бўлиб ўтди.\nК+ каналини қайта қайта кўриб қараб туришдан бошқа иложим қолмади.\nАхир бу каби гапга ким ҳам ишониши мумкин?\nМиналанган майдонларни кўргандик. Тиканли симларни ҳам кўргандик. Аммо бутун бошли давлатни темир бетонли девор билан ўраб олиш каби калта фаҳмликни дунё кўрмаган ва эшитмаган бўлса керак деб, ўйланиб колдим.\nСиз нима деб ўйлайсиз?!


Спорт гимнастикаси бўйича кўп йиллик тажрибага эга бўлган ҳамюртимиз Оксана Чусовитина ўзининг навбатдаги ғалабасини қўлга киритди.\nАҚШнинг Хьюстон шаҳрида спорт гимнастикаси бўйича ўтган Гран-при турнири вакиламиз учун омадли якунланди. Оксана ўзининг йўналиши — таяниб сакрашда олтин медалга сазовор бўлди. Маҳоратли спортчимиз кўпкурашда ҳам муваффақиятли қатнашиб, барчани яна бир бор лол қолдирди.\nКўпкураш якуни бўйича Чусовитина шоҳсупанинг иккинчи поғонасидан жой олди. Ҳамюртимиз апрель ойида бўлиб ўтадиган Олимпиада саралаш босқичида лицензияниқўлга киритиш учун асосий даъвогар эканлигини исботлади. Унгача спортчимиз келаси ой охирларида Боку шаҳрида ўтадиган Жаҳон кубоги босқичида ҳам ўз омадини синаб кўриши мумкин.


Лочин Солиев: Бу йил ўз ўйинимни юз фоизга кўрсата олмадим / CHAMPIONAT.asia\n16:50Дракслернинг туғилган кунида қандай торт совға қилишди? (фото) 6 16:42Андижонда мураббийлик ўқув-курслари бўлиб ўтмоқда ФОТО 2 16:41Диего Коста бугун "Атлетико" учун тиббий кўрикдан ўтади 4 16:15Олий лига. 22-тур. Бугунги ўйинлардан LIVE Ҳисоб 41 15:49Рамос: "Ҳакамлар "Реал"га пенальти беришмайди, аммо "Барселона"га беришади" 52 15:45Андижонда маҳаллий мураббийлар учун ўқув курслари старт олди 1 15:44ЎФФ Президенти ФИФА Президенти билан учрашди 41 15:44Сирдарёда мураббийлар учун ЎФФ курслари ташкил этилади 3 15:24"Барселона" раҳбариятига ишонмайдиганларнинг сони 10 мингдан ошди 6 15:18"Барселона" бўлими: Иван Ракитичнинг Голливудча ҳикояси 4 15:13Иван Ракитичнинг Голливудча ҳикояси 3 14:492-лига. "Ўрикзор" "темирйўлчилар" билан дуранг ўйнади + ФОТО 1 14:38Ўн саккизга кирмаган ким бор? 17 14:16Ракитич: "Агар сизга "Барселона"нинг ўйини ёқмаса, демак, футбол ҳам ёқмайди" 44 14:15Бугун футбол. Иккинчи даврада ҳали гол урмаган "Динамо" "Бунёдкор"ни қабул қилади 12\n04 ноя 11:25\nЛочин Солиев: Бу йил ўз ўйинимни юз фоизга кўрсата олмадим\nБиринчи лигада бу йилги мавсумни омадли ўтказган “Андижон” жамоаси яна кучлилар сафига қайтди. Биринчилик баҳслари якунланишига уч тур қолганда андижонликлар олий лига масаласини ҳал этишди.\nУшбу муваффақиятда тажрибали ҳужумчи Лочин Солиевнинг ҳам ўзига яраша ҳиссаси бор. Йил бошида олий лига жамоаларидан таклиф тушган бўлишига қарамай, Солиев “Андижон”да қолишга қарор қилганди. Мавсум давомида ҳужумчи покер ва дублларни қайд этган ҳолда жамоанинг энг яхши тўпурари бўлиб турибди.\nҚолверса, ҳужумчи биринчилик баҳсларида рақиблар дарвозасини 15 бор ишғол этиб жамоанинг энг яхши тўпурари бўлди. Мавсум якунлари тўғрисида Солиев билан суҳбатлашдик.\n- Лочин, олий лига йўлланмасини муддатидан олдин ҳал қилдинглар. Шу боис энди енгил нафас олаётгандирсизлар?\n- “Шердор” устидан қозонилган ғалабадан кейин олий лига масаласини ҳал қилгандик. Шунга қарамай, қолган учрашувларни ҳам муваффақиятли ўтказдик. Умуман олганда, мавсум бошидан фақат мана шу мақсад йўлида кураш олиб бордик. Шунинг учун бир йилдаёқ кучлилар сафига қайтишимизга ишонгандим.\n- “Андижон” ва “Машъал” бошқа жамоалардан яққол кучли бўлишгани учун вазифа муддатидан олдин бажарилди деб ҳисоблайсизми?\n- Тўғри, таркибимиз нисбатадан кучлироқ ҳамда савия жиҳатдан бошқа клублардан устунроқ эди. Тан олиш керак, биринчи лигада кўп жамоаларнинг савия паст. Бошқалардан бир бош устунлигимиз эвазига йўлланмани қўлга киритдик.\n- Олий лигада тўп сурган футболчиларга қуйи лигада ўйнаш осон бўлгандир. Умуман мавсум сиз қандай ўтди?\n- Якунланган мавсумда ўзимни юз фоизга кўрсата олганим йўқ. Чунки бундан ҳам яхшироқ ўйнай олишимга ишонаман. Бунга нима ҳалақит қилдими? Биринчи навбатда айтишим мумкинки, биринчиликда барибир олий лигадақа ўйинлар бўлмайди. Масалан, биринчи лигада фикрлаб ақл билан ўйнайдиган жамоалар деярли йўқ. Бундан ташқари майдонларнинг ҳолати жуда ёмон. Бундай майдонларда ўйининг чиқмайди. Айниқса, сафардаги кўплаб учрашувларда ўйинимиз қовушмади. Шу сабабли “Оқтепа”, “Чуст-Пахтакор” ва “Зарашфон” жамоаларига ютқазиб қўйдик. Ва албатта жароҳат ҳам барқарор ўйнашимга тўсқинлик қилди. Биринчи босқичда жароҳат сабабли 6та учрашувни ўтказиб юборишга мажбур бўлдим.\n- Ҳужумчи учун биринчи лигада 15та голни қандай баҳолаш мумкин?\n- Албатта, бундан ҳам кўпроқ гол бўлиши керак эди. 15та гол ҳам ўз-ўзидан бўлгани йўқ. Бунинг учун жамоадошларимнинг ҳам ёрдами катта бўлди. Шу сабабли жамоадошларимдан миннатдорман.\n- “Машъал” иккала учрашувда ҳам “Андижон”ни мағлубиятга учратди. Бу муборакликларни кучлироқ эканлигидан далолатми?\n- Бу жамоалар ўртасидаги ўйинда битта гол ғалаба тақдирини ҳал қиларди. Муборакда ҳам Андижонда ҳам шундай ўйинлар кечди. Тўғри, “Машъал” ҳам яхши шаклланган жамоа. Ўзаро ўйинларда омад уларга кулиб боқди.\n- Жорий мавсумни олий лигада ўтказишингиз мумкин эди. “Шўртан” жамоасидан таклиф тушганди ва маълум вақт ғузорликлар сафида бўлдингиз. Лекин ўшанда биринчи лигани танлаб нима учун “Андижон”га қайтишга қарор қилдингиз?\n- “Андижон” биринчи лигага тушиб кетганидан сўнг олий лигада фаолиятимни давом эттириш мақсадим бор эди. Боз устига “Шўртан”дан таклиф тушганди ва Ғузорда ўйнаш имконияти бор эди. Аммо биринчи лигага тушиб кетган бўлишига қарамай “Андижон”да мени нимадир ушлаб турди. Ўша пайтда ич-ичидимдан “Андижон”ни олий лигага қайтаришни бурчим деб ҳис қилдим. Бундан ташқари мураббийлар ва клубимиз президенти Зафар ака Зулунов ҳам қайтишимни хоҳлашгани катта туртки бўлди. Яъни, раҳбарият нафақат олий лигага олиб чиқишни, балки кучлилар сафида муваффақият қозонадиган жамоа шакллантиришни мақсад қилгани ҳам қайтишимга сабаб бўлди.\n- Биринчи лигада аввал ҳам ўйнагансиз, тўғрими?\n- Ҳа, 2005 йилда ҳам биринчи лигада тўп сурганман. Ўша вақтдаги билан ҳозирги биринчи лига ўртасида фарқ бор албатта. Лекин фақр у қадар катта эмас. Йўқ эмас, қисман бўлса-да ўсиш бор. Ўшанда биринчи лигада 28та гол урганимни айтиб ўтишим мумкин.\nАйни пайтда Азамат Абдураимовнинг қўл остида тўп суряпсиз. Бу мураббий билан ишлаш қандай бўлмоқда?\n- Азамат ака қизиққон ва ишга чанқоқ мураббий. Шунингдек, ҳар бир футболчи билан тил топишишга ҳаракат қилади. Бундан ташқари машғулотларни қизиқарли ўтказади. Мураббийимиз бизга ишонч билдирганди ва бу ишончни оқладик.\n- Қандай фикрдасиз, “Андижон” ҳозирги таркиб билан олий лигада муносиб қатнаша оладими?\n- Менимча, келаси йили олий лигада таркибни янада кучайтириш керак. Бунинг учун жамоага яхши савиядаги ўйинчиларни жалб этиш лозим. Ўйлайманки, мураббийлар элитада жамоани сезиларли даражада кучайтиришади. Шу ўринда мухлислар ҳам фикр билдирмоқчи эдим. Биринчи лигага тушиб кетган бўлишимизга қарамай, ишқибозлар ҳар бир учрашувда бизни муносиб қўллабғқувватлашди. Ўзбекистонда “Андижон” клубининг мухлисларига ўхшаган фанатлар йўқ. Олий лигага айнан уларнинг ёрдами билан ҳам қайтдик. Бунинг учун мухлисларимизга раҳмат айтаман. Қолаверса, уларнинг ишончини оқлаш бизнинг бурчимиз эди. Буни уддалаб мухлисларимизни хурсанд қилдик.


26.04.2018 21:45 0 4251\n«Инсон ва қонун» нашрида эълон қилинган ушбу мақола судланглик ҳолати, судланганлик муддатининг, судланганликнинг олиб ташланиши ҳақида савол-жавоб шаклида қисқа маълумот беради.\nСудланганлик — шахснинг содир этган жинояти учун ҳукм этилганлигидан келиб чиқадиган ҳуқуқий ҳолат.\nШахс қачон судланган деб ҳисобланади?\nФақатгина жазо тайинланган айблов ҳукми қонуний кучга кирган кундан бошлаб шахс судланган деб ҳисобланади. Суд томонидан жазодан озод қилинган шахс судланмаган деб ҳисобланади.\nСудланганлик ҳолати қачон тугайди?\n— шартли ҳукм қилинганларга нисбатан — синов муддати тугаган кундан бошлаб;\n— мажбурий жамоат ишлари, хизмат бўйича чеклаш ёки интизомий қисмга жўнатиш тарзидаги жазоларини ўтаб чиққач;\n— жарима жазоси ижро этилган кундан кейин, шунингдек, муайян ҳуқуқдан маҳрум қилиш ёки ахлоқ тузатиш ишлари жазолари ўталганидан кейин бир йил ўтгач;\n— озодликни чеклаш жазоси ўталганидан кейин — икки йил ўтгач;\n— беш йилдан кўп бўлмаган муддатга озодликдан маҳрум қилиш жазоси ўталганидан кейин — тўрт йил ўтгач;\n— беш йилдан ортиқ, лекин ўн йилдан кўп бўлмаган муддатга озодликдан маҳрум қилиш жазоси ўталганидан кейин — етти йил ўтгач;\n— ўн йилдан ортиқ, лекин ўн беш йилдан кўп бўлмаган муддатга озодликдан маҳрум қилиш жазоси ўталганидан кейин — ўн йил ўтгач.\nСудланганлик ҳолатининг тугаш муддати ўтмасдан туриб олиб ташлаш мумкинми?\nҲа, мумкин. Бунинг учун қуйидаги ҳаракатлар амалга оширилиши керак:\n— шахс озодликдан маҳрум қилиш жазосини ўтаб бўлганидан кейин унга нисбатан маъмурий жазо ёки интизомий таъсир чоралари қўлланилмаган бўлиши керак;\n— юқорида саналган муддатларнинг камида ярми ўтган бўлиши керак;\n— жамоат бирлашмаси, фуқароларнинг ўзини-ўзи бошқариш органи, жамоа ёки жазони ўтаб чиққан шахснинг ўзи судга судланганликни олиб ташлаш ҳақида илтимоснома билан мурожаат қилиши керак.\nШунингдек, Жиноят кодексининг 178, 184, 185, 185-2, 189-192-моддаларида назарда тутилган жиноятларни содир этганлик учун ҳукм қилинган шахсларнинг судланганлиги улар давлатга жуда кўп зарар етказмаганда, юқорида санаб ўтилган муддатларнинг камида тўртдан бир қисми ўтганидан кейин суд томонидан олиб ташланиши мумкин.\nСудланганликни олиб ташлаш тўғрисидаги илтимоснома қаердаги судга берилади?\nҚоида тариқасида, ушбу илтимоснома судланган шахс яшаб турган туман (шаҳар)да жойлашган жиноят ишлари бўйича судга берилади ва шу суднинг судьяси судланганликни олиб ташлаш масаласини ҳал қилади.


Шаҳрисабзликлар байрам паради ва митинг ўтказмоқчи\n25 январ 2021, Тошкент вақти: 02:27\nХабарларга қараганда, шаҳрисабзлик бир неча юз киши Ўзбекистон Конституцияси қабул қилинган куннинг 14 йиллигини ўзига хос тарзда байрам қилиш ташаббуси билан чиққан.\nЎзбекистонда расмий қайддан ўтказилишини кутаётган “Бирдамлик” ҳаракати номидан Қашқадарё вилоятидаги Шаҳрисабз тумани ҳокими Ўктам Хидиров номига ариза жўнатилиб, Шаҳрисабз шаҳрида байрам паради ва 30 дақиқалик митинг ўтказишга рухсат сўралган. Парадда 800 киши иштирок этиши кўрсатилган.\nАризада бу “мутлақ байрам тадбири бўлиши, унда ҳеч қандай сиёсий, иқтисодий ёки ижтимоий талаблар илгари сурилмаслиги” алоҳида таъкидлаб ўтилган.\nАриза муаллифи, “Бирдамлик” ҳаракати раҳбарларидан бири шаҳрисабзлик Зулфия Ҳайдарованинг айтишича, бундай тадбир биринчи марта уюштирилмоқда, муаммолар ҳам йўқ эмас. Лекин нимагадир тазйиқлар ҳам бўляпти.\n“Аризани почта орқали туман ҳокимига жўнатганимизга бир ҳафта бўлди. Шанба куни эса Қашқадарё вилояти “Новости” газетаси мухбириман, деб бир йигит келди. Гувоҳномасини кўрсатди. Сиёсий ишларга аралашиб қолибсизлар, бундай ишларга аралашманглар, деди. Митинг ўтказмоқчи эмишсиз. Уни аризада ёзганингиздек шаҳар автостанциясида эмас, ёпиқ жойда ўтказсангиз бўлмайдими, деди. Уни ҳокимликдан юборишган экан. Маҳалла қўмитаси раиси ва участка милиционери ҳам келди. Халқни ёмон йўлга бошлаётганимизни айтди. Кейин мен муаммоларимни гапирдим. 3 йилдан бери ўғлимнинг ортидан югурдим. Уни қамоқхонада калтаклаб шол қилишди. Майли, ўғлим жиноят қилган бўлса, жазосини олсин, лекин... Лекин ўтказмоқчи бўлганимиз парадда бу муаммоларни айтмаймиз. Ҳадеб нимага парад ўтказмоқчи бўлганимизни сўрайверишгач, гап келганда айтдим дардимни”, - дейди З.Ҳайдарова.\n“Биз байрам қилмоқчимиз, - сўзини давом эттирди З.Ҳайдарова. -Конституциямиз билан халқимизни таништирмоқчимиз. Қонунларимизни халқимиз тўғри тушунса, қийинчиликларимиз озаяди. Лекин парад ўтказа олишимизга ишоняпман ҳам, тазйиқларга қараб ишонмаяпман ҳам”.\n“Бирдамлик” ҳаракати АҚШда расмий рўйхатдан ўтказилган ташкилотдир. Ташкилот раҳбари Баҳодир Чориев айни пайтда шу мамлакатда яшамоқда.\nУ гапни ҳокимликка ариза эмас, билдиришнома топширилганини айтишдан бошлади.\n“Тадбирни ўтказиш учун рухсат олиш керак эмас. Чунки Ўзбекистонда оммавий тадбирларни ўтказиш тўғрисида ҳеч қандай қонун йўқ. Биз Конституцияда кўзда тутилган ҳуқуқларимиздан келиб чиқиб қарор қабул қилдик. Парадни ўтказишга ҳаққимиз бор. Шунинг учун ҳокимликка билдиришнома бердик”, - дейди Б.Чориев.\nУ тадбир ҳаракатнинг юзлаб фаоллари бадаллари ҳисобидан ўтказилишини маълум қилди.\n“Бирдамлик” Конституция кунини байрам тадбири билан нишонламоқчи бўлиб турган бир пайтда, яъни 2 декабрь куни Қорақалпоғистоннинг Хўжайли тумани маркази аҳолиси норозилик акцияси ўтказди. Газ таъминотининг ўта ёмонлигидан норози бўлган хўжайлиликлар Қўнғирот-Нукус автомобиль йўлини қисқа муддат тўсиб қўйди.\n“Uznews.net” сайтининг бу ҳақдаги хабарида айтилишича, норозилик акциясида 200 киши иштирок этган. Акция хонадонларга табиий газ берилгандан сўнг тўхтатилган.


Эксперт фикри: "Ўзбекистонга қандай чорвачилик модели керак?" » Ўзбекистон янгиликлари – Zamin.uz\n17 сентябрь 2019, 07:03\nРоссия Мол гўшти ишлаб чиқарувчилар миллий ассоциацияси бош директори Роман Костюк Sputnik мухбирига дунёнинг ривожланган давлатларида мол гўшти ишлаб чиқариш соҳаси қандай тузилгани ҳақида ҳикоя қилиб берди.\nЯнгиликлар » Жамият » Эксперт фикри: "Ўзбекистонга қандай чорвачилик модели керак?"\n10:05 Россиялик эксперт Ўзбекистонда гўшт нархи нега кўтарилаётгани сабабини айтди\n22:32 Ёш оилаларга қандай мақсадларда имтиёзли микрокредитлар берилади?\n16:09 Ўзбекистонда йирик чой плантацияси ташкил этилади


14:41 / 12.04.2018 2207 pdf Ўқиш режими + -\nҚуръонга назар солиш\nАллоҳнинг Китобига доимий назар солишдан-да фойдали бўлган ақл ва руҳга озуқа бўладиган, жисмни муҳофаза қиладиган ва саодатга кафил бўлувчи бирор нарсани кўрмадим.\nАллоҳим, фарзандларимиз учун солиҳа, оқила оналарни насиб эт. Чунки она ўғлини ёки ҳақиқий эркак, ёки ёвуз, ёхуд ғофил инсонлар қилиб тарбиялайди.\nМўмин ва кофир\nҲар бир мўминда набийнинг фитратидан бир шингил бўлади. Ҳар бир кофирда шайтон табиатидан бир кўриниш бўлади.\nҚўрқув сизни ўзига бўйсундириб қўймасин. Агар шундай бўлса, сиз шайтондан қўрқиб унга ибодат қилувчилар каби бўлиб қоласиз.\nРоббинг билан хузуъ ва тазарру асосида муоамалада бўл, Унинг душманларига кибр билан муоамла қил, Унинг дўстларига тавозе ва камтарлик ила муомала қил.\nРаҳбар бўлишга шошилманг, чунки агар унга лойиқ бўлсангиз, замоннинг ўзи сизни муносиб кўради, агар борди-ю лойиқ бўлмасангиз, шарманда бўлмаслигингиз ва нуқсонларингиз кўринмаслиги сиз учун яхшиликдир.\nАқлингиз тўрт ўринда йўқолади\nАқлингиздан тўрт ўринда маҳрум бўласиз: Шайтон нафсу-ҳавонгизни жунбушга келтирганда; аёл ҳиссиётларонгизга мурожаат қилган пайтда; мол-дунё қаттиқ хоҳишингизни қўзғатиб юборганида; тўқлик шаҳватингизни тўлқинлантирганида.\nЯхшилик ва ёмонликнинг асли\nДунёда ёмонликнинг асли учтадир: шайтон; аёл ва мол-дунё. Яхшиликнинг ҳам асли учтадир: ақл; аёл ва мол-дунё.\nМусулмонларнинг бугунги кундаги ҳолати\nБугунги кунда мусулмонларнинг ҳолати шу даражага етдики, агар Каъба бузиб юборилса, бунинг учун мусулмонлар уч кундан ортиқ шовқин-сурон солмайдилар (афсус!).\n14:38 / 12.04.2018 2067\n21:14 / 12.04.2018 1763\n1523 05:00 / 03.03.2017\n1512 05:00 / 03.03.2017\n1574 05:00 / 02.03.2017\n2400 05:00 / 04.03.2017


БМТ бош котиби мустақил ОАВни таъқиблардан ҳимоя қилишга чақирди\n12:19 / 03.05.2016\nБМТ бош котиби Пан Ги Мун ташкилотга аъзо давлатлар ҳукуматларига мурожаат қилиб, уларни мустақил оммавий ахборот воситаларини турли кўринишдаги таъқиблардан ҳимоя қилишга ҳамда уларнинг фаолияти учун "эркин, мустақил ва хавфсиз шароитларни" яратишга ундади. Пан Ги Мун Бутунжаҳон матбуот эркинлиги куни муносабати билан қилган ёзма мурожаатида инсонларнинг янгиликларга бўлган хуқуқларини таъминлашда керак бўлса ўз жонларини аямайдиган журналистларнинг қадрига етиш лозимлигини таъкидлаган.\nУ айрим давлатларда ОАВ ходимлари дуч келаётган чекловлардан ташвишда эканини билдирган.\n"Уларнинг кўпчилиги молиявий қонунбузарликлар, давлат бошқарувидаги камчиликлар ҳамда ижтимоий муаммоларни ёритгани учунгина қамоқда сақланмоқда", - деб баёнот берган БМТ бош котиби.\n"Бутунжаҳон матбуот эркинлиги кунида, мен барча ҳукуматлар, сиёсатчилар, компания ва фуқароларни мустақил, эркин ОАВни муҳофаза қилиш ишига ўзларини бағишлашга ва улар ҳақида қайғуришга чақираман", - деган Пан Ги Мун.\nШу билан бирга, бош котиб журналистлардан 2015 йил сентябрида қабул қилинган, жаҳон ҳамжамияти олдида турган долзарб масалалар, хусусан очарчилик ва қашшоқликка қарши курашни ўз ичига олувчи БМТ Тараққиёт дастурини кенг тарғиб қилишда ёрдам беришларини сўраган.\nБМТ Бош Ассамблеяси 1993 йилда Бутунжаҳон матбуот эркинлиги кунини эълон қилган ва у ҳар йили 3 май куни нишонланади. Ушбу ташаббусни 1991 йилда мустақил матбуотни қўллаб-қувватлашга қаратилган Виндхук декларациясини қабул қилган Африка журналистлари илгари суришган эди.\nШвейцариянинг Press Emblem Campaign ноҳукумат ташкилотининг маълумотларига кўра, 2015 йилда дунёнинг турли нуқталарида 135 нафар журналист ўлдирилган. Шу йилнинг бошидан бери ОАВнинг 40 ходими зўравонлик қурбони бўлишди. Журналистлар учун энг хавотирли ҳудудлар сифатида Ироқ, Яман, Ливия, Сурия ва Сомали давлатлари эътироф этилган.\n“Хайрият, Kun.uz ишлай бошлади!” — байрам қандай қарши олингани ҳақида\n02:00 / 28.06.2018\n18:00 / 23.06.2018


БРИКСнинг кейинги саммити Хитойда ўтказилади\n17:15 / 16.10.2016\nБразилия, ЖАР, Ҳиндистон ва Россия Хитой БРИКСнинг 2017 йилги тўққизинчи саммитига мезбонлик қилиш бўйича таклифини маъқуллади. Бу ҳақда "бешлик"нинг Гоада бўлиб ўтган саккизинчи саммити якунида қарор қабул қилинган.\n"Бразилия, ЖАР, Ҳиндистон ва Россия Хитойнинг тўққизинчи саммитни ўзида қабул қилиш бўйича билдирган таклифни тўла қўллаб-қувватлади", дейилган Ҳиндистон ТИВ сайти хабарида.\nДавлат раҳбарларининг тор доирадаги учрашуви ҳашаматли Taj Exotica меҳмонхонасида бўлиб ўтди. Раҳбарларнинг тор доирадаги учрашувидан кейин БРИКС тадбиркорлар доирасида миллий делагациялар учрашуви ва ундан кейин расмий ҳужжатлар имзолаш маросими бўлиб ўтди.\nХитой саммит БРИКС


Роналду: Паспортимдаги ёшимнинг аҳамияти йўқ - Darakchi\nРоналду: Паспортимдаги ёшимнинг аҳамияти йўқ\nСПОРТ 05.06.2017, 11:00\nМадриднинг “Реал” клуби ҳужумчиси Криштиану Роналду “Ювентус”га қарши (4:1) ЕЧЛ финалида дубль қайд этди ва жамоасининг ғалабасига ўзининг муносиб хиссасини қўшди. Учрашувдан сўнг эса Роналду ўз фикрлари билан ўртоқлашди.\n“Мен жуда хурсадман. Паспортдаги ёш – бу шунчаки рақамлар. Мен ўзимни болакайдай хис этмоқдаман. Мен яна бир буюк мавсумни ўтказдим. Биз шерикларимиз билан бирга иккита совринии қўлга киритдик ва дубль қайд эта олдик. Бу менинг фаолиятимдаги энг яхши даврлардан бири бўлди.\nФинал тенг курашлар остида ўтди. Айниқса, биринчи бўлимда “Юве” ажойиб ўйнади. Ҳужумлар қилди. Бироқ иккинчи бўлимда биз супер ўйин намойиш этдик. Билишимча, бу “Реал”нинг мавсум давомида ўтказган энг яхши иккинчи тайми бўлди.\nБутун турнир давомида 3 та тўп ўтказган жамоа билан ўйинда чемпион бўлиш, жуда қийин”, – деб португалиялик юлдузнинг сўзларини келтириб ўтди УEФА расмий сайти.


Покистон ядровий дастурининг асосчиси Абдул Қодир Хон вафот этди\n09 декабр 2021, Тошкент вақти: 18:54\nЯдрочи физик Абдул Қодир Хон 2013 йилда.\nИсломободда 10 октябрь куни покистонлик ядрочи физик Абдул Қодир Хон 85 ёшида вафот этди.\nХон 1936 йилда Ҳиндистоннинг Мадхья-Прадеш штатидаги Бхопале шаҳрида туғилган. 1947 йилда Покистон Ҳиндистондан ажратилгач, унинг оиласи Покистонга кўчиб ўтган. У дастлаб Карачи университетида, 1961-1967 йилларда Германия Федератив Республикасида ўқиди. 1972 йилда фан доктори бўлди.\nШундан сўнг Хон Амстердамда бойитилган уран ишлаб чиқарувчи жаҳондаги энг йирик URENCO компаниясига алоқадор бўлган ширкатда юқори лавозимларда ишлади.\nҲиндистон 1974 йилда атом бомбасини синовдан ўтказгани ортидан Хон Покистонга қайтишга қарор қилди ва ядровий дастурга асос солди. 1998 йилнинг 28 майида Покистон атом бомбасини синовдан ўтказди.\nХон 2004 йилда ядровий сирларни ноқонуний равишда Эрон, Ливия ва Шимолий Кореяга тақдим этганликда гумонланиб қўлга олинган эди. Бу хабар Покистон жамоатчилигини шокка туширган эди.


Олимлар илк клонлаштирилган итни қайта клонлашдиHaqida.net\nHome Dunyo Олимлар илк клонлаштирилган итни қайта клонлашди\nОлимлар илк клонлаштирилган итни қайта клонлашди\nХалқаро тадқиқотчилар гуруҳи илк клонлаштирилган итни ирсий ўхшаш бўлган ҳайвонлар бир хил тақдирли бўлиши ёки йўқлигини аниқлаш мақсадида қайта клонлашган.\nСеул миллий университети, Мичиган штати университети ва Иллинойс университети олимлари Scientific Reports журналида ушбу тадқиқотга доир мақола эълон қилишди. Гуруҳнинг маълум қилишича, улар ҳақиқий итни клонлашганда, клон ҳайвоннинг яшаб кетиш қобилияти ва унинг қариш жараёни ва туғма нуқсонларга қанчалик чалиниши мумкинлигини аниқлашни мақсад қилишган.\n2005 йили Той номли афғон кўппаги клонлаштирилган эди. Сеул миллий университети олимлари Той ҳужайраларини урғочи донор тухум ҳужайраларига жойлаштириб, кейинроқ уни донор ит утерусига жойлаштиришганди.\nУшбу тадқиқот натижасида дунёга келган Снупи Сеул миллий университетида яхши ва соғлом ҳаёт кечирди ва ўн ёшга кирганида саратондан ҳалок бўлди. Клон учун намуна олинган Той ҳам 12 ёшида саратондан ўлган эди.\nСнупи 5 ёш бўлганда тадқиқотчилар унинг ҳужайраларидан олишди ва 94 та ҳомилани имплантация қилишда фойдаланишди. Бунинг натижаси ўлароқ 4 кучук дунёга келган.\nУлар туғилганидан 4 кун ўтгач биттаси нонормал диареядан ҳалок бўлган. Қолган 3 кучук мақола ёзилаётган вақтда 9 ойлик бўлиб, соғлом ҳаёт кечираётган эди. Тадқиқот натижаси эса, клон итнинг клонлари 7 ёшга кирганида эълон қилинмоқда.\nҚВЗда финалчилар номи маълум бўлди\nВьетнамдаги уруш фахрийлари маълум бир касаллик туфайли бирин-кетин вафот этмоқда


“Ноу-хау” “Ўзбек тилининг изоҳли луғати”дан жой олди - zarnews.uz\n“Ўзбек тилининг изоҳли луғати”нинг янги таҳририга жамиятда юз берган ўзгаришлар натижасида истеъмолга кириб келган юзлаб янги сўз ва атамалар киритилди. Бу ҳақда Ўзбекистон Фанлар академияси хабар берди.\n“Масалан, брокер, депозит, дилер, консалтинг, лизинг, менежер, менежмент, мониторинг, ноу-хау, санация, холдинг, дисплей, интернет, монитор, принтер, сайт, сканер, файл сингари бир қанча янги сўзлар шулар жумласига киради”, дейилади хабарда.\nТаъкидланишича, Ўзбекистон Фанлар академияси Ўзбек тили, адабиёти ва фольклори институти томонидан 2006—2008 йилларда 5 жилдли “Ўзбек тилининг изоҳли луғати” яратилган ва нашр этилган. Янги луғат мазкур нашрнинг тўлдирилган янги таҳриридир ва уч минг нусхада чоп этилган.\n“Ушбу луғатга 80 мингга яқин ўзбек адабий тилида кенг истеъмолда бўлган сўз ва сўз бирикмалари, фан, санъат, маданият ва техника соҳаларига оид терминлар, шеваларда қўлланадиган сўзлар, тарихий атамалар жамланган”, дейилади хабарда.


ПФЛ. Тартиб-интизом Қўмитаси қарорлари\n18 октябрь, 2017, 16:50\n“Насаф”га қарши Ўзбекистон Кубоги ярим финал жавоб учрашуви якунланганидан кейин “Насаф” клуби мухлисларига қарата номақул ҳатти-ҳаракатлар амалга оширгани учун “Локомотив” клуби маъмури Б. Исмоилов 2та учрашувга дисквалификация қилинди ва жаримага тортилди.\n“Янгиер” – “Машъал” учрашувида тажовузкор ҳатти-ҳаракатлар амалга оширгани учун майдондан четлатилган “Янгиер” клуби футболчиси А. Жўрабоев 4та учрашувга дисквалификация қилинди.\n“Норин”га қарши учрашувда рақиб жамоа устозига нисбатан бехурмат сўзлар ишлатгани учун “Сурхон” жамоаси футболчиси С. Холматов 3та ўйинга дисквалификация қилинди.\n“Сурхон” жамоаси билан бўлган учрашувдан сўнг захира ҳаками номига номақул сўзлар ишлатгани учун майдондан четлатилган “Машъал-2” жамоаси футболчиси М. Юсупов 3та ўйинга дисквалификация қилинди.\n“Ёзёвон-Лочинлари” жамоасига қарши учрашувда ўзини майдонда жуда қўпол равишда тутгани боис майдондан четлатилган “Орол” жамоаси футболчиси М. Қарлибоев 3та учрашувга дисквалификация қилинди.\n“Орол”га қарши учрашувда майдонда ўзини қўпол равишда тутгани учун “Ёзёвон-Лочинлари” жамоаси футболчиси У. Олимов 2та учрашувга дисквалификация қилинди.\n“Хоразм” жамоасига қарши учрашувда ўйин қоидасини қўпол равишда бузгани учун майдондан четлатилган “Норин” клуби футболчиси А. Мамазоитов 2та учрашувга дисквалификация қилинди.\n“Насаф”га қарши ўтган учрашувда “Обод” клуби футболчиси У. Иноятиллаев атайдан рақибининг юзига зарба беришга урингани учун майдондан четлатилганди. Шунинг учун ушбу футболчи 2та ўйинга дисквалификация қилинди.\n“Бунёдкор” билан бўлган учрашувда ўйин қоидасини қўпол равишда бузган “Машъал” клуби футболчиси Ж. Мирзақулов 2та учрашувга дисквалификация қилинди.


Ижтимоий ҳимоя: Амалга оширилаётган ислоҳотларда инсон манфаатлари устувор - Халқ сўзи\nИжтимоий ҳимоя: Амалга оширилаётган ислоҳотларда инсон манфаатлари устувор\n13:41 05 Апрель 2021 Жамият\nИжтимоий ҳимоя — кенг маънода мамлакат аҳолисини ижтимоий ва моддий муҳофаза қилинишини таъминлайдиган ҳамда жамиятда қарор топган ҳуқуқий, иқтисодий, ижтимоий чора-тадбирлар мажмуи. Бошқача айтганда, давлат ва жамиятнинг ёши, саломатлиги, ижтимоий аҳволи, тирикчилик воситалари билан етарли таъминланмагани туфайли кўмакка муҳтож фуқаролар тўғрисидаги ғамхўрлигини англатади.\nРивожланган демократик жамиятда ижтимоий ҳимоя вазифаларини давлат ўз зиммасига олади. Айтиш жоизки, ушбу масала Ўзбекистонда ҳам устувор йўналишлардан бирига айланган. Яъни мамлакатимизда ижтимоий йўналтирилган бозор иқтисодиёти барпо қилишда давлат томонидан кучли ижтимоий ҳимоя сиёсати олиб борилмоқда. Бинобарин, кучли ижтимоий сиёсат Ўзбекистон тараққиётининг етакчи тамойили ҳисобланади.\nЎтган йиллар давомида бизда ижтимоий ҳимоянинг ҳуқуқий асоси яратилди ва мустаҳкамланди. Бу тамойиллар Ўзбекистон Республикаси Конституциясида кафолатланиб, қабул қилинган қонунларда ўз аксини топди. Мамлакатда даромад олишнинг кафолати яратилди. Ишсизлик муаммолари ҳал этилмоқда.\nДавлатимиз раҳбари ташаббуси билан Иқтисодий тараққиёт ва камбағалликни қисқартириш ҳамда Маҳалла ва оилани қўллаб-қувватлаш вазирликлари ташкил этилиши, қолаверса, Олий Мажлисга йўлланган Мурожаатномада юртимизда камбағалликни қисқартириш ечимини кутаётган долзарб масала сифатида кун тартибига олиб чиқилгани бу борадаги ислоҳотлар изчил давом эттирилаётганидан далолат беради. Зеро, камбағаллик ижтимоий-иқтисодий ҳодиса сифатида иқтисодий ривожланиш жараёнида моддий ва номоддий имтиёзлардан фойдаланиш ҳамда даромадларни тақсимлашдаги тенгсизликнинг оқибати сифатида изоҳланади. Инсоният янги минг йилликка қадам қўйган йилда БМТ томонидан қабул қилинган декларацияда ҳам биринчи мақсад сифатида қашшоқлик ва очликка барҳам бериш бежизга қўйилмаган.\nЎтган йил сарҳисобида мамлакатимизда эҳтиёжманд оилалар, аёллар ва ёшлар билан ишлаш бўйича янги тизим жорий этилди. Жумладан, «Темир дафтар», «Аёллар дафтари» ва «Ёшлар дафтари»дагилар билан манзилли ишлаш йўлга қўйилди. Ушбу тизим орқали 527 минг кишининг бандлиги таъминланди. Ижтимоий нафақа олувчилар сони 2 баробарга, яъни 1,2 млн. нафарга кенгайди. Уларни қўллаб-қувватлаш мақсадида 2016 йилга нисбатан бюджетдан 5 баробар кўп маблағ ажратилди.\nЎз-ўзини банд қилган аҳолига солиқ имтиёзларининг берилиши, кўплаб чекловларнинг бекор қилиниши натижасида 500 минг нафар инсоннинг расмий бандлиги таъминланди. Деҳқон хўжаликлари ва томорқа ер эгалари учун 300 млрд. сўм имтиёзли кредит ва субсидиялар ажратилди.\nМеҳнат муносабатларига оид қонунчилик такомиллашди. Жумладан, 2021 йил 20 январдан кучга кирган «Аҳоли бандлиги тўғрисида»ги Қонун амалдаги 3 та қонун, Президентнинг 12 та фармон ва қарорларида ҳамда Вазирлар Маҳкамасининг бандлик ва меҳнат бозорини тартибга солиш, ташқи меҳнат миграцияси билан боғлиқ масалаларга оид қабул қилган 40 дан зиёд меъёрий ҳужжатларида кўзда тутилган ҳуқуқий нормаларни, тизимдаги сўнгги ислоҳотларни, янги молиявий механизмларни ўзида жамлаган.\n«Аҳоли бандлиги тўғрисида»ги Қонунда ишсиз ва иш қидираётган шахсларни касбга тайёрлаш, қайта тайёрлаш ва уларнинг малакасини ошириш аҳоли бандлиги соҳасидаги давлат сиёсатининг асосий йўналишларидан бири сифатида белгиланди. Сабаби, аксарият ишсиз фуқаролар маълум бир касбга эга эмасди. Бу эса уларга ишга жойлашишда қийинчилик туғдирарди. Уларни касбга тайёрлаш, қайта тайёрлаш ва малакасини ошириш масаласига алоҳида эътибор қаратилиб, касб-ҳунарга ўқитишга давлат буюртмаси каби масалалар қатор моддаларда очиб берилди.\nИшсизлик нафақаси ва касб-ҳунарга ўқитишда тўланадиган стипендия миқдори 3,5 баробарга оширилди. Шу ўринда фикримизни яна бир қатор рақамлар билан бойитсак. Зеро, самара таққосларда яққол кўзга ташланади.\n2018 йилда республика бўйича касб-ҳунарга ўқитилганлар сони бор йўғи 7 минг кишини ташкил этган бўлса, 2021 йилнинг шу давригача улар сони 70 мингтага етди. Йил охиригача касб-ҳунарга ўқитилганлар сони 150 мингтага ошиши кутилмоқда.\nРеспублика аҳоли бандлиги ва меҳнатни муҳофаза қилиш илмий маркази ижтимоий сўров натижаларига кўра, жорий йил январь ҳолатига меҳнат ресурслари сони 19,1 млн. кишини ташкил этмоқда. (ўтган йилга нисбатан 0,7 фоизга ёки 135,5 минг кишига ошган). 13,2 млн. киши иқтисодиётнинг турли тармоқларида банд. 1,6 млн. киши ишга муҳтож. Яъни ишсизлик даражаси 11,1 фоизни ташкил этган. Бу кўрсаткич 16-30 ёшгача бўлганлар орасида 17,1 фоизни, аёллар ўртасида эса 14,7 фоизни ташкил қилмоқда.\nИчки ишлар вазирлиги маълумотларига қараганда, хорижда вақтинчалик меҳнат қилаётганлар сони ўртача 1,7 млн. кишини ташкил этади.\nЭътиборлиси, ўтган йиллар ичида меҳнат бозорида қатор жиддий ўзгаришлар рўй берди, хусусан, иш билан банд бўлганлар сони 1,5 баробарга (8,8 млн.дан 13,5 млн.гача), иш берувчилар сони 4,5 баробар (203,2 мингдан 928,9 минггача) ошди.\nПрезидентимизнинг 2017 йил 24 майдаги «Ўзбекистон Республикаси Бандлик ва меҳнат муносабатлари вазирлиги фаолиятини ташкил этиш чора-тадбирлари тўғрисида»ги қарори билан ишсизлар ва банд бўлмаган аҳоли, биринчи навбатда, ёшлар, аёллар ҳамда ногиронлиги бор шахсларни касб-ҳунарга тайёрлаш, қайта тайёрлаш ва ижтимоий муҳофаза қилиш бўйича сифатли хизматлар кўрсатишни ташкиллаштириш бўйича харажатларни молиялаштириш, шунингдек, меҳнат органларининг моддий-техник базаси мустаҳкамланди.\nВазирлар Маҳкамасининг 2017 йил 5 октябрдаги қарори асосида эса «Ўзбекистон Республикаси Бандлик ва меҳнат муносабатлари вазирлиги ҳузуридаги жамоат ишлари жамғармаси ташкил қилинди. Жисмоний ва юридик шахсларга «Ягона дарча» тамойили асосида хизматлар кўрсатиш бошланди.\nДавлатимиз раҳбарининг 2018 йил 5 мартдаги қарорига биноан хорижга ишлаш учун кетаётган фуқароларга имтиёзли тариф бўйича темирйўл ва авиачипталар сотилиши жорий этилди.\nАҳоли бандлигига кўмаклашиш марказларида рўйхатдан ўтган ишсиз шахсларни, айниқса, кам таъминланган оилаларда яшовчи хотин-қизларни касбга қайта ўқитишга сарфланадиган харажатларни молиялаштириш учун Бандликка кўмаклашиш жамғармасидан касб-ҳунар таълими муассасаларига грантлар ажратилиш механизми, «Микрокредитбанк» АТБ томонидан Бандликка кўмаклашиш давлат жамғармаси маблағлари ҳисобидан ҳунармандчилик, касаначилик ҳамда аёллар тадбиркорлигини микрокредитлаш тизими жорий этилди. Вазирлик ва тизим ташкилотларининг тузилмаси бозор иқтисодиёти тамойилларидан келиб чиқиб такомиллаштирилди.\nЯпониянинг “Fuji Inter Study” компанияси билан ҳамкорликда «Ишга марҳамат» мономарказида «Япон тили ва касбий малака» тест маркази ташкил этилди. Ушбу тестларга тайёрлов курслари йўлга қўйилди. БААнинг “Tadbeer” рекрутинг маркази томонидан бепул инглиз тилига ўқитиш йўлга қўйилди, келгусида марказ Гулистон шаҳридаги «Ишга марҳамат» мономарказида жойлаштирилади.\nРоссия Федерациясининг Меҳнат мигрантларига ҳуқуқий кўмаклашиш халқаро ассоциацияси ва Пайвандчилик назорати миллий Агентлиги билан ҳамкорликда Фарғона шаҳрида пайвандчилар мактаби фаолияти йўлга қўйилди. Хитойнинг “Petrochina Zhuo-Hua” (Далян) Petrochemical Co. Ltd. компанияси билан ҳамкорликда “Uzbek-China Professional Training Center” ўқув маркази ташкил қилинди, марказда бепул малака ошириш ўқув курсларига пайвандчилик йўналишида ўқитувчилар жалб қилинди.\nПрезидентимизнинг 2021 йил 5 мартдаги «Хотин-қизларни қўллаб-қувватлаш, уларнинг жамият ҳаётидаги фаол иштирокини таъминлаш тизимини янада такомиллаштириш чора-тадбирлари тўғрисида»ги қарорида ҳам аёллар бандлигини таъминлаш, касб-ҳунарга ўқитиш, улар ўртасида тадбиркорликни ривожлантиришга оид қатор вазифалар белгилаб берилди ва бу борада амалий ишлар бошлаб юборилди.\nХуллас, санайверсак, бундай ўзгариш ва янгиликлар кўп. Муҳими, улар бугун юртимизда бу борада, яъни ижтимоий ҳимоя масаласида амалга оширилаётган ишлар кўлами тобора кенгайиб бораётганидан, фуқаролар манфаати устувор эканлигидан далолатдир.\nОлий Мажлис Қонунчилик палатасининг\nМеҳнат ва ижтимоий масалалар қўмитаси раиси


Сноуден ўзининг АҚШга топширилишига доир хабарларга муносабат билдирди » Ўзбекистон янгиликлари – Zamin.uz\n11 февраль 2017, 18:47\nАҚШ Миллий хавфсизлик агентлиги ва МРБ собиқ ходими Эдвард Сноуден Россия уни АҚШга топшириш масаласини муҳокама қилаётганига доир хабарларга ўз муносабатини билдирди. Унинг сўзларига кўра, Россиянинг уни президент Дональд Трампга "ҳадя" қилмоқчи экани, Сноуденнинг РФ разведкаси билан умуман алоқаси бўлмаганини тасдиқлайди. Бу ҳақда Кун ёзмоқда.\n"Ниҳоят: менинг Россия разведкаси учун ҳеч қачон ишламаганимни тасдиқлайдиган далил. Ҳеч бир мамлакат ўз айғоқчиларини топширмайди, чунки бошқалар (айғоқчилар) ўзларини навбатдаги деб тушунишади", - деб ёзган Сноуден.\nЭслатиб ўтамиз, Сноуден – МХАнинг собиқ таҳлилчиси бўлиб, 2013 йилда Америка махсус хизматларининг электрон таъқибларини оммага ошкор қилган эди. Хусусан, унинг қилмишлари натижасида хорижий давлат раҳбарларининг телефон суҳбатлари ноқонуний равишда тинглангани маълум бўлганди. Сноуден АҚШ ҳукумати таъқибидан қочиб, 20дан ортиқ мамлакат ҳукуматига бошпана сўраб мурожаат қилган. Россия шулар жумласидан бўлди. 2014 йил 1 августида РФнинг уч йиллик яшаш ва ишлашга рухсат берувчи гувоҳномасини олди. Шундан буён Россияда истиқомат қилади.\nАҚШ Сноуденни жосуслик бўйича иккита моддани бузганликда айблайди. Уларнинг ҳар бири учун Эдвардга 10 йиллик жазо чораси қўлланилиши мумкин. АҚШ маъмурияти Сноуденни хоин деб ҳисоблайди ва уни афв этишни истамайди. У Америка миллий хавфсизлиги манфаатларига катта зарар етказган.\nЯнгиликлар » Дунё » Сноуден ўзининг АҚШга топширилишига доир хабарларга муносабат билдирди\n09:07 Сноуден америкаликлар Афғонистонда аслида нимани бомбардимон қилганини айтди\n21:53 Германия махсус хизматлари ЕХҲТга киберҳужумда Россияни гумон қилмоқда


Бугун биринчи лига бор. Эсингиздами? / CHAMPIONAT.asia\nБугун биринчи лига бор. Эсингиздами?\nБугун биринчи лиганинг иккинчи босқичидан ўрин олган 9-тур баҳслари бўлиб ўтади.\nБошқача айтганда, бугундан иккинчи давра баҳсларига старт берилади. Биринчи давранинг охирги турида мезбонлик қилган жамоалар бу турда айнан шу рақибларга қарши меҳмонда ўйнашади. Бир қатор қизиқарли учрашувлар бўлиб ўтиши кутилмоқда.\nЎтган тур сафарда дуранг қайд этган “Истиқлол” бугун ўз майдонида “Шердор”ни қабул қилади. “Истиқлол” ўз майдонида ғалаба қозонишга ҳаракат қилиши турган гап, қолаверса, жамоа охирги тўрт ўйиндан бери мағлубиятга учрамади. “Шердор” эса кетма-кет икки ўйиндан бери ғалаба қозона олмаяпти. Демак, мазкур баҳснинг қизиқарли ўтиши кутилмоқда.\nКосоннинг “Аланга” жамоаси пойтахтда “НБУ-Осиё” меҳмони бўлади. Бугунги кунда “Аланга” оғир кунларни бошдан кечирмоқда. Жамоа саккизта ўйиннинг фақат биттасида ғалаба қозонди. “НБУ-Осиё” эса охирги уч учрашувдан бери мағлуб бўлмади.\n“Пахтакор-2” ҳам худди “Аланга” сингари атиги бир марта ғалаба қозонди. Бугун Мўминжонов шогирдлари Қибрайда “Зарафшон”ни қабул қилишади. Бу ўйинда меҳмонларнинг имконияти бироз юқори баҳоланмоқда.\nТошкентнинг яна бир жамоаси “Оқтепа” эса ўз уйида “Регистон”ни қабул қилади. Маълумки, “Оқтепа” асосан уй жамоаси ҳисобланади ва уларнинг ғалабага бўлган имконияти кўпроқ. “Регистон”га келсак, бу жамоа сафарда ўтказилган охирги икки беллашувда мағлуб бўлди.\nОлий лигага чиқиш учун асосий даъвогарлардан бири “Андижон” ўз уйида “Спартак” билан куч синашади. Албатта, “Спартак” яхши жамоа, лекин уларда ғолиблик руҳияти етишмаяпти. “Андижон” эса аллақачон ўз ўйинини топиб олган.\nОлий лига сари дадил одимлаётган “Машъал” бу турда “Қўқон-1912” меҳмони бўлади. Муборакда кечган ўйиндан сўнг қўқонликлар устози Тоҳир Кападзе ўз майдонимизда бўладиган баҳсда “Машъал”га жиддий қаршилик кўрсатамиз деб айтиб ўтганди. Кўрамиз, Тоҳир ака ваъдасининг устидан чиқа олармикин.\nБиринчи лига. Иккинчи босқич\n9-тур. 23 сентябрь\n«Истиқлол» – «Шердор»\n«НБУ-Осиё» – «Аланга»\n«Пахтакор-2» – «Зарафшон-ПФК»\n«Оқтепа» – «Регистон»\n«Андижон» – «Спартак»\n«Қўқон-1912» – «Машъал»\n«Косонсой» – «Хоразм»\n«Чуст-Пахтакор» – «Орол»


Дуонинг ижобат бўлишига ишониш - Hidoyat.uz\nАсосий саҳифа Мақолалар Дуонинг ижобат бўлишига ишониш\nЧоп этилди Iyun 20, 2019 Дуонинг ижобат бўлишига ишонишda fikr bildirishni o'chirish\nКейинги жумъа куни мавъиза қилиб бўлган имом жамоатдан: “Дуо қилиш учун тайёргарлик кўриб келдингларми?” деб сўради. Ўтирганлар “Ҳа” дейишди. Имом яна жамоатга қарата: “Яхши тайёргарлик кўрмаганга ўхшайсизлар” деди. Одамлар: “Ғусл қилдик, янги, покиза либосларни кийиб, атирларни сепиб келдик” дейишди. Имом жамоатга: “Булар ҳам керак. Аммо мен бошқа нарсани назарда тутгандим” деди. Жамоатдагилар ҳайрон бўлиб, “Нимани назарда тутгандингиз, домла?” дейишди. Шунда имом “Соябонларингиз қани?” деди.


СОҒЛОМ "СНИКЕРС" ШОКОЛАД тайёрлаш - UzShifo.Info - Sog'lom Yashash Tarzi Sirlari\nHome SOG'LOM TAOMLAR Massaliqlar bo'yicha tanlash Arab Hurmosi СОҒЛОМ “СНИКЕРС” ШОКОЛАД тайёрлаш\nFeruzabegim July 15, 2019 July 15, 2019\nУй шароитида шоколад тайёрлаш унчалик қийин эмас.\nЭнди гени ўзгартирилган ва сунъий қўшимчалар қўшилган шоколад ҳарид қилмасангиз ҳам бўлади. Ушбу рецепт бўйича тайёрланган шоколад мазаси “Сникерс”нинг ўзгинаси. Биргина фарқи шуки, ўзингиз тайёрлаган шоколад зарарли эмас, фойдали бўлади. Соғлом массалиқлар танласангиз бўлди.\n1 стакан Араб Хурмоси (“Меджул” хурмоси)\n2 ош қошиқ Ерёнғоқ пастаси (Арахисовое масло, Peanut butter)\n1 чой қошиқ Мака порошоги (Maca powder) – солиш ихтиёрий\n2/3 стакан Сули уни (Овсяная мука)\n1/4 стакан Карамель (тепадаги)\n1/3 стакан Қовурилган Ерёнғоқ\nХурмонинг данак ва қаттиқ жойини олиб ташлаб 1 стакан тўлгунча идишга босиб пресслаб солинг. Сўнг тўлган стакандаги хурмони каттароқ идишга тўкиб солинг. Хурмо устидан қоплагунча иссиқ сув қуйинг ва 10 дақиқага қолдиринг.\nХурмоли идишдан суюқликни (хурмо ивиган сувни) ажратиб қуйиб олинг. Бу суюқлик бизга керак бўлмайди. Хурмо бироз нам бўлиши керак, лекин суви оқиб турмаслиги керак.\nИвиган хурмони, ванилин экстракти, ерёнғоқ пастаси, мака порошоги ва тузни блендерга солинг ва пюре ҳолига келтиринг. Карамель тайёр. ***Мака порошоги солмаса ҳам бўлади, лекин у шоколадга қўшимча карамель мазасини беради. Бунинг устига мака порошоги жуда ҳам фойдали, айниқса аёллар учун.\nСули уни тайёрлаш учун 2/3 стакан сулини (овсяные хлопья) блендерга солиб 50-60 секунда давомида майдалаб ун ҳолига келтиришингиз мумкин мумкин. Ун жуда майда бўлиши муҳим, йирик бўлмасин.\nКарамельни блендердан олиб бошқа идишга солинг. Бўшаган блендерга сули уни ва карамельдан 1/4 стакан олиб солинг ва блендер ёрдамида аралаштиринг. Массани қўлингизга олганингизда шакл оладиган бўлиши керак. Нугат тайёр.\n“Сникерс” шоколад тайёрлаш жараёни:\nТўртбурчак япалоқ идишни бироз ёғлаб унинг ичига нугатни пресслаб солинг ва текисланг. Нугат устидан карамельни қуйиб, текисланг. Карамель устига қовурилган ерёнғоқни сепиб чиқинг ва бармоқ билан ерёнғоқларни карамельга ёпишиши учун енгил босиб чиқинг. Сўнг бу идишни музхонага 1 – 1 1/2 соатга ичидагилар қотгунча кўйинг.\nКарамель-нугат қотгач, уни музхонадан олинг ва ўткир пичоқ билан сникерс катталигида ёки сиз истаган катталикда тўртбурчак шаклда кесиб чиқинг. Кесилган таёқчаларни яна музхонага жойланг.\nШоколадни кичикроқ идишга бўлиб солинг, идишни эса сувли идишга солиб тагидан олов ёқинг. Шоколад эригач, эриган шоколад ичига кесилган карамель-нугатли тўртбурчакларни биттадан солиб, ҳар бирини иккита вилка ёрдамида ағдариб ҳамма жойини шоколад билан қопланг.\nСўнг ортиқча шоколад оқиб бўлгач, шоколадларимизни пергамент қоғози тўшалган катта тарелка ёки патнисга териб чиқинг. Барча тўртбурчаклар шоколад билан қоплангач, шоколадларни 5-10 дақиқага совутгичга жойланг.\nСникерс шоколадларимиз тайёр! Уларда зарарли сақловчи моддалар бўлмагани сабабли, бу Сникерс шоколадни совутгичда 10 кунгача сақласангиз бўлади. Узоқроқ сақламоқчи бўлсангиз, бир қисмини музлатиб қўйинг. Музлатилган шоколадни истеъмол қилишдан 5-10 дақиқа олдин чиқариб қўйиб истеъмол қилса бўлади.


Среда, 03 Июнь 2015 16:44\nЎзбекистон Республикаси Президенти Ислом Каромов 2 июнь куни Оқсаройда мамлакатимизга расмий ташриф билан келган Туркманистон Вазирлар Маҳкамаси Раисининг ўринбосари, ташқи ишлар вазири Рашид Мередовни қабул қилди.\nСреда, 03 Июнь 2015 16:43\nТабиат неъматларидан оқилона фойдаланиш ривожланишнинг муҳим омилидир\nПойтахтимизда 5 июнь — Жаҳон атроф-муҳитни муҳофаза қилиш куни муносабати билан Ўзбекистон Республикаси Табиатни муҳофаза қилиш давлат қўмитаси ва БМТ Тараққиёт дастурининг юртимиздаги ваколатхонаси ҳамкорлигида ташкил этилган “Экологик ҳафталик — 2015” лойиҳаси ўз ишини бошлади.\nҚўшма корхона иш бошлади\n“Навоий” эркин индустриал-иқтисодий зонасида “Avtosanoat-Landi Renzo” қўшма корхонаси фаолият бошлади. Бу ерда автомобиллар учун газ редукторлари ишлаб чиқариш ўзлаштирилди.\nСреда, 03 Июнь 2015 16:41\nМаҳсулот буюртмачига етказиб берилади\nЗангиота туманидаги “Иззат” фермер хўжалигининг умумий даромади сўнгги бир йил давомида қарийб 860 миллион сўмга кўпайди.\nСреда, 03 Июнь 2015 16:39\nХаридор талабига мос\nНаманган туманилик Абдулбосит Аълохўжаев бундан тўрт йил аввал пойабзал ишлаб чиқаришни йўлга қўйганди.\nМалакали мутахассислар сараланди\nТошкентда Халқ таълими вазирлиги томонидан илк маротаба ташкил этилган “Йилнинг энг яхши инглиз тили ўқитувчиси” кўрик-танловининг якуний босқичи


Хоразмий Хоразм ўлкасида туғилиб, ўсди. Адабиётларда 783 йил унинг туғилган йили деб қабул этилган. У дастлабки маълумот ва турли соҳадаги билимларни, асосан, ўз юртида, Марказий Осиё шаҳарларида кўпгина устозлардан олган, деб билиш мумкин.\nХоразмийнинг бизгача етиб келган асарларини таҳлил қилиш шуни кўрсатадики, у юнон, ҳинд ва эрон астрономияси ва математикасини яхши билган.\nХоразмий ана шундай илмий муҳитда яшаб ижод қилди ва 850 йилда Бағдодда вафот этди.\nХоразмийнинг арифметик рисоласи ҳинд рақамларига асосланган ўнлик позицион ҳисоблаш системасининг Европада, қолаверса бутун дунёда тарқалишида буюк аҳамият касб этди. Европага ҳинд рақамлари араблар орқали ўтганлиги учун улар “араб рақамлари” деб аталади ва ҳозир ҳам шундай деб аталиб келинмоқда. Европаликлар узоқ вақтгача ҳинд рақамларига асосланган ҳисоб тизимини “алгоризми” деб атаб келдилар. Фақат ХVI аср ўрталаридагина бу ном “арифметика” ибораси билан алмаштирилади. Шундан кейин то ҳозирги кунгача “алгоризм” ёки “алгоритм” деганда ҳар қандай мунтазам ҳисоблаш жараёни тушуниладиган бўлди. Бу ибора билан Хоразмийнинг номи фанга абадий кириб қолди. Хоразмийнинг алгебраик рисоласининг тўлиқ номи – “Ал-китоб ал-мухтасар фи ҳисоб ал-жабр ва ал-муқобала”. Рисоланинг номидаги “ал-жабр” ва “ал-муқобала” сўзлари “тўлдириш” ва “рўпара қўйиш” –ўрта аср алгебрасининг иккита асосий амалини англатади. “Алжабр” сўзи лотинча транскрипсияда “алгебра” бўлиб, Хоразмий асос солган янги фаннинг номи бўлиб қолди.\nХоразмийнинг алгебраик рисоласи уч қисмдан иборат: 1) алгебраик қисм, бунинг охирида кичик бир бўлим – савдо муомаласидаги боб келтирилади; 2) геометрик қисм, алгебраик усул қўлланиб ўлчаш ҳақида; 3) васиятлар ҳақидаги қисм. Хоразмий уни алоҳида ном билан “Васиятлар китоби” деб атаган. Хоразмий алгебраси –бу сонли квадрат ва чизиқли тенгламаларни ечиш ҳақидаги фандир. Хоразмий асос солган алгебра фанини ундан кейинги Шарқ олимлари муваффақиятли ривожлантирдилар. Хоразмийнинг бошқа асарларидан фарқли ўлароқ, унинг алгебраик рисоласининг учта қўлёзмаси сақланган. Улар Кобулда, Мадинада ва Оксфорд университетининг Бодлеян кутубхонасида сақланади. Хоразмийнинг энг йирик астрономик асари унинг “Зиж”идир. Олим бу асарини 830 йил атрофида ёзган. Хоразмийнинг “Зиж”и 37 боб, 116 жадвалдан иборат. Хоразмий “Зиж”и халифаликдаги дастлабки астрономик асарлардан эди. Асар ёзилиши билан олимларнинг диққатини ўзига жалб этди. Унга Хоразмийнинг замондошларидан Фарғоний, Ҳошимий ва бошқалар юксак баҳо беришган. Абу Райҳон Беруний бу “Зиж”ни шарҳлашга учта асарини бағишлаган. Тадқиқотчилар якдиллик билан таъкидлашича, Хоразмийнинг бу асари унинг арифметик ва алгебраик рисолалари каби бундай асарларга эҳтиёж туғилган пайтда юзага келади ва бу асари билан олим астрономик асарлар ёзилиш услубини стандартлаштирди, бу стандарт эса то Улуғбек “Зиж”игача ўз кучини сақлади. Хоразмийнинг “Зиж”и география соҳасидаги буюк кашфиётларга ҳам алоқадор бўлди. Географияни иқлимлар назариясига тўла риоя этган ҳолда биринчи марта Хоразмий баён қилади. У ернинг маъмур, яъни инсонлар яшайдиган обод қисмини етти иқлимга ажратади. Хоразмийнинг географик рисоласи ўрта асрлардаги энг биринчи географик асар эди. Шунинг учун унинг иқлимлар назарияси кейинги даврларда географиянинг ривожланишида катта аҳамият касб этди. Хусусан, унинг иқлимлар назарияси Ернинг маъмур қисмини иқлим минтақалари бўйича ўрганишни осонлаштирди.\nХоразмийнинг юқорида келтирилган асарлариёқ у фаннинг қатор тармоқларининг асосчиси бўлганлигини кўрсатади. Унинг ғоялари математика ва астрономиянинг оёққа туриши ва ривожланишига сабаб бўлди. Ҳозирги даврда унинг хизматлари жаҳон афкор оммаси томонидан эътироф этилган.


Клопп қачон кетади?\n14 июль, 2020, 23:00\nУнинг ўз режаси бор\n30 йиллик танаффусдан сўнг, “Ливерпуль”га чемпионликни тақдим этган Юрген Клопп клубдаги келажаги ҳақида гапирди.\n- “Ливерпуль”ни яна тўрт йил бошқараман ва кетаман. Кетганимдан кейин бир йил давомида ҳеч нарсага қўл урмайман. Ундан кейин бирор клубни ёки терма жамоани бошқарарман. Лекин бу беш йил давомида ҳаётда кўп нарса ўзгариб кетиши ҳам мумкин, - деди Клопп.\n53 ёшли мураббий “Ливерпуль”да 2015 йилдан буён ишлаб келмоқда. Унинг қўл остида ливерпулликлар Чемпионлар лигаси ва Англия премьер-лигасида ғолиб бўлди. Бош мураббийнинг клуб билан шартномаси 2024 йили якунланади.\nФото Клопп 11 миллион фунтга “бодринг” олади\nФутбол | 4 август, 2020, 15:56


Молия 6 апрел 2021 250\nМолия вазири ўз маърузасида 2017 йилда Ўзбекистон ҳукумати республикада очиқ бозор иқтисодиётига йўналтириш, хусусий секторнинг ролини мустаҳкамлаш мақсадида иқтисодий ва ижтимоий ўзгаришларнинг улкан дастурини ишга туширганини таъкидлади.\nЎзбекистон Республикаси Молия вазири Тимур Ишметов Жаҳон Банки ва Халқаро Валюта Жамғармасининг баҳорги учрашувлари доирасида бўлиб ўтган Инсон капиталини ривожлантириш лойиҳаси йиғилишида иштирок этди. Бу ҳақда Молия вазирлиги матбуот хизмати хабар қилди.\nУчрашувда ЖБ гуруҳи Президенти Девид Малпасс, Инсон ресурсларини ривожлантириш бўйича вице-Президенти Мамта Мурти ва лойиҳа иштирокчиларининг 36 молия вазирлари ҳам қатнашдилар. Онлайн учрашувнинг асосий мақсади – Инсон капиталига инвестиция киритиш, ижтимоий ҳимоя тизимлари ва CОВИД-19 пандемиясидан кейин эластик ва "яшил" тикланишни таъминлашга қаратилган молиявий чораларни муҳокама қилиш.\nМаълумот учун: Инсон капиталини ривожлантириш лойиҳаси ижтимоий адолатни мустаҳкамлаш ва иқтисодий ўсишни таъминлаш мақсадида инсонларга янада кенгроқ ва самарали инвестицияларни амалга оширишни жадаллаштиришга қаратилган глобал ташаббусдир. Бугунги кунда 81 мамлакат Жаҳон Банки гуруҳи билан ушбу лойиҳа доирасида инсон капитали натижаларини ўзгартириш бўйича стратегик ёндашувлар устида ҳамкорлик қилмоқда.\nЖаҳон Банки гуруҳи Президенти Девид Малпасс таълим ва соғлиқни сақлаш соҳасидаги ислоҳотларни давом эттириш, бу йўналишдаги харажатлар самарадорлигини таъминлаш ҳамда буджет ва молиявий имкониятларни яратиш билан бирга инсон капиталига сармоя киритиш муҳим аҳамиятга эга эканини таъкидлади.\nТимур Ишметов ўз маърузасида 2017 йилда Ўзбекистон ҳукумати республикада очиқ бозор иқтисодиётига йўналтириш, хусусий секторнинг ролини мустаҳкамлаш мақсадида иқтисодий ва ижтимоий ўзгаришларнинг улкан дастурини ишга туширганини таъкидлади. Трансформация доирасида аҳолига давлат хизматларини кўрсатиш тизимларининг сифати, ишончлилиги ва барқарорлигини ўзгартириш энг муҳим чоралардан бири ҳисобланади. Ислоҳотлар бошланганидан буён ҳукумат томонидан қабул қилинган биринчи қарорлардан бири Жаҳон Банки, БМТ агентликлари ва бошқа халқаро ташкилотлар билан ҳамкорликда ижтимоий ҳимоя тизимини ислоҳ қилиш эди.\nХусусан, 2019 йилда ЮНИCЕФ ва ЖБ билан ҳамкорликда ишлаб чиқилган “Ижтимоий ҳимоя ягона реестри" ахборот тизими ишга туширилиши қайд этилди. Дастлаб, ягона ижтимоий реестр Сирдарё вилоятида синовдан ўтказилди ва 2020 йил сентябр ойида бутун мамлакат бўйлаб жорий этилди. Aйни пайтда ягона ижтимоий реестрни янада такомиллаштирииш бўйича ишлар амалга оширилмоқда. Ушбу янги рақамли тизим 20 дан ортиқ вазирлик ва идораларнинг маълумотлар базаларини бирлаштиради ва ижтимоий ёрдамни аниқлаш ва қамраб олишдаги бўшлиқларни йўқ қилади.\nШунингдек, жорий йилнинг февраль ойида барқарор ижтимоий ҳимоя тизимини яратиш ва ижтимоий интеграцияни таъминлаш учун 2021-2030 йилларда аҳолини ижтимоий муҳофаза қилиш миллий стратегияси консепсияси тасдиқланди. Концепсия ХМТ, Жаҳон Банки ва ЮНИCЕФнинг фаол ёрдами билан ишлаб чиқилган.\nЙиғилиш доирасида Миср, Кения, Саудия Aрабистони, Филиппин, Индонезия ва Баҳрайн вакиллари инсон капиталини ривожлантириш ва аҳолини ижтимоий муҳофаза қилиш соҳасидаги чора-тадбирлар юзасидан маърузалар билан иштирок этдилар.


ҚАШҚАДАРЁДА ТИББИЙ ЁРДАМ ХИЗМАТИ СИФАТИ ОШИРИЛМОҚДА\nБугунги кунда мамлакатимиз аҳолисига сифатли бепул шошилинч тиббий ёрдам кўрсатишнинг яхлит тизими яратилган ва давр талабидан келиб чиқиб шошилинч тиббий ёрдам курсатиш сифати оширилмоқда. Президентимизнинг 2017 йил 16 мартдаги “Шошилинч тиббий ёрдамни янада такомиллаштириш чора-тадбирлари тўғрисида”ги фармони бу борадаги ишларни янги босқичга олиб чиқишда муҳим дастуриламал бўлиб хизмат қилмоқда.\nФармонда аҳолига шошилинч тиббий ёрдам кўрсатишда замонавий ва юқори технологиялардан кенг фойдаланишни йўлга қўйиш, бунинг учун шу йилнинг ўзида Республикада аҳолига кўрсатилаётган тиббий ёрдам хизматини яхшилаш учун 1 минг 200 дона ихтисослаштирилган автотранспорт воситасини сотиб олиш ва туман (шаҳар) тиббиёт бирлашмаларидаги мавжуд автопаркларни янгилаш назарда тутилган.\nФармоннинг жойлардаги ижросини таъминлаш мақсадида Қашқадарё вилоятидаги шошилинч тиббий ёрдам бўлимларига 40 дона янги “Damas” амбуланс машинаси ажратилди. Бундай замонавий автотранспорт воситаларининг соҳага тадбиқ этилиши аҳолига тиббий ёрдам кўрсатиш қамрови ва сифатини янада ошириш имконини беради. Воҳадаги Сарой, Ҳилол, Каманди қишлоқларида 3 филиал фаолияти йўлга қўйилиб, янги “Damas” амбуланс машинаси билан таъминланиб, бўлим ва филиалларда туну кун навбатчилик йўлга қўйилган.